Summary: Ukko-Luosto saa 340-metriset teräsrunkoiset portaat lahonneiden puuportaiden tilalle.

Teräsrunkoa hitsaavan Metsähallituksen luontovalvoja  Aarne Harjun  työmaalta avautuu avara maisema. Silmä kantaa kymmenien kilometrin päähän Pyhätunturille ja vielä kauemmaksikin.
 Kipuaminen työmaalle Ukko-Luoston ylärinteelle nostaa hien pintaan, vaikka heinäkuun toiseksi viimeisen päivän sää muuten vaatii pipoa ja kerrospukeutumista.
 – Täällä ollaan irtokivien päällä, että tosi varovasti pitää suunnitella, mihin jalkansa laittaa ettei vyöry tuonne alas, Harju sanoo.
 Sen verran vaivalloinen urakka on käsillä, että Harju toivoo porrasurakan olevan uransa viimeinen.
 – Olen minä puusta rakentanut monet portaat ja ne on pitänyt aina kymmenen, viidentoista vuoden välein uusia. Toivottavasti nämä rautaportaat kestävät seuraavat sata vuotta.
 Aarne Harjun (edessä), Matiss Blazman ja Janni Tuomisen työmaalle ei ohikulkija eksy. Maakotka käy silloin tällöin seuraamassa työn edistymistä. Annu Passoja / Yle
 Tunturin rinteille lennätettiin toukokuussa helikopterilla teräsritilää 600 kilon paketeissa ja nyt niistä rakennetaan portaita parinkymmenen metrin päivävauhtia. Askelman pinta on puuta, koska teräsristikko on huomattu hankalaksi koiran tassutella.
 Ukko-Luoston 340-metriset portaat valmistuvat näillä näkymin lokakuussa.
 Lahoavat puuaskelmat vaihdetaan aikoinaan, mikä on tietysti verrattomasti helpompaa kuin koko portaiden purku ja uusien rakentaminen.
 Metsähallituksen rahapula: Metsähallitus aikoo luopua noin viidenneksestä taukopaikoista, Lapissa osuus on vielä suurempi. Kohteita puretaan tai annetaan muiden ylläpidettäväksi niin, että omistus säilyy Metsähallituksella. Ylläpidosta ei makseta korvausta. Metsähallitus satsaa suosituimmille reiteille. Esimerkiksi Ukko-Luostolle tulee 340-metriset portaat, jotka valmistuvat näillä näkymin lokakuussa. Portaiden hinta on 200 000 euroa. Saana-tunturi saa kesän aikana graniitista tehdyt portaat.
 90-luvulla työllisyyttä hoidettiin rakentamalla taukopaikkoja
 Samalla kun Ukko-Luosto saa 200 000 euron portaat, kymmeniä laavuja, nuotiopaikkoja ja lintutorneja puretaan eri puolilla Suomea. Metsähallituksella ei ole varaa ylläpitää läheskään kaikkia kohteitaan, ja vähimmällä käytöllä olevat joko puretaan tai annetaan yhdistysten, kuntien tai yksityisten ylläpidettäväksi. Metsähallitus aikoo valtakunnallisesti luopua noin viidenneksestä taukopaikoista, Lapissa osuus on vielä suurempi.
 Yksin Peräpohjolan puistoalueella eteläisessä ja keskisessä Lapissa on satoja taukopaikkoja.
 – Silloin 1990-luvun alussa Metsähallituksella oli velvoite työllistää porukkaa. Töissä oli isoja määriä työttömiä ja heillä teetettiin erilaisia rakenteita ympäri maakuntaa. Sellaisia pieniä yksittäisiä kohteita, kertoo Peräpohjolan alueesta vastaava Metsähallituksen Luontopalveluiden kenttäpäällikkö  Olli Vainio .
 Hän arvelee, että ylläpidon vaatimaa rahaa ja aikaa ei tuolloin laskettu.
 Tilanne on muuttunut ja eikä pieni kenttätiimi nykyään ehdi joka paikkaan polttopuita hakkaamaan ja vessoja tyhjentämään.
 Kenttäpäällikkö Olli Vainio kertoo selvittäneensä myös mahdollisuuksia Nepalin sherpojen palkkaamiseen porrastyömaalle. Sherpat ovat rakentaneet kiviportaita esimerkiksi Ruotsin Kebnekaiselle. Annu Passoja / Yle
 Viime vuosien aikana parikymmentä kohdetta on Peräpohjolan alueella purettu ja saman verran siirretty muiden hoidettavaksi. Esimerkiksi Pellon kunta on ottanut vastuulleen Hirvaskosken laavun. Vainion käsissä on vielä puolen sataa kohdetta, joista pitäisi päästä eroon tavalla tai toisella. Sellaisia ovat esimerkiksi Luolajärven laavu Simossa ja kahdeksan Kairijoen taukopaikkaa Savukoskella.
 – Nyt mietitään tosi tarkkaan, mitkä ovat ne alueet joista pidetään huolta, Vainio toteaa.
 Huolta pidetään edelleen myös monista syrjäisistä taukopaikoista, mutta pääasiassa satsataan suosituimpiin retkeilyreitteihin. Pyhä-Luoston kansallispuisto kuuluu niihin yli 170 000:lla vuosittaisella kävijällään.
 Myös suosittu Saana-tunturi saa kesän aikana  graniitista tehdyt portaat  huonokuntoisena purettujen puuportaiden tilalle. Saanan huipulla vierailee noin 25 000 henkilöä vuodessa.
 "Sinnikkyydellä pääsee melkein joka paikkaan"
 Luostolla perheensä kanssa retkeilevä järvenpääläinen  Toni Kyösti  pärjäisi ilman portaitakin ja huipulle hän vakuuttaa pääsevänsä, vaikka rappusia ei olisikaan.
 – Totta kai, ei siinä mitään. Vähän vaan sinnikkyyttä niin kyllähän melkein joka paikkaan pääsee. Itse en portaita kaipaa, mutta monille muille se antaa mahdollisuuden tulla katsomaan näitä hienoja maisemia.
 Suomessa etenkin päiväkohteiden helppoutta ja turvallisuutta mietitään enemmän kuin useimmissa maissa. Esimerkiksi Norjassa retkeilijöiden reittejä ei ole tavattu tasoittaa rappusilla. Norjan lomalta juuri palannut kenttäpäällikkö Olli Vainio kuvaa reittejä vaikeakulkuisiksi ja huonosti merkityiksi.
 – Kyllähän täällä on pöytä katettuna, Vainio vertaa Norjan kokemuksia suomalaisretkeilijöiden olosuhteisiin.
 Lounastauolla laskeudutaan Ukko-Luoston juurelle. Annu Passoja / Yle
 Keskustele aiheesta kello 22 saakka.
 Lue myös:
 Lapissa korjataan nyt vain muutamia suojelualueiden reittejä – Metsähallitukselle luvattu tulevaisuudessa lisärahoitusta kunnostuksiin   Saanan uusien portaiden materiaalit viedään tunturiin

Saana-tunturille graniittiportaat ja Luostolle rappuset raudasta – "Toivottavasti kestävät seuraavat sata vuotta"


Summary: Hiustenlähtö on monen tekijän yhteisvaikutus. Hiuksien hyvinvointia voi onneksi usein parantaa esimerkiksi huolehtimalla ravinnosta ja hillitsemällä stressiä.

Hiuksia lähtee todennäköisesti poikkeuksellisen paljon, jos hiustuppoja alkaa kertyä nopeaan tahtiin esimerkiksi harjaan tai suihkukaivoon, sanoo hiustutkija ja luonnontieteiden kandidaatti  Annikki Hagros-Koski  Hiusakatemiasta.
 Silloin kannattaa selvittää, mistä hiustenlähtö voisi johtua.
 Ihmiseltä lähtee hiuslaadusta riippuen noin 50–150 hiusta päivässä. Suurin osa irronneista hiuksista häviää, joten normaalitilanteessa ihminen harvemmin kiinnittää huomiota irtohiuksiin.
 Hiusten irtoaminen on normaali osa hiusten elinkaarta, jossa hius kasvaa kunnes kasvu loppuu ja hius irtoaa. Lapsilla yhden hiuksen kasvaminen voi kestää jopa yli 5 vuotta, kun taas aikuisella  hiuksen normaali elinkaari  kestää noin vuoden.
 Hiustenlähdöstä puhutaan silloin, kun hius irtoaa kesken kasvukauden. Jos hiustenlähtö on voimakasta tai se kestää kauan, on tuloksena harventunut ja ohut tukka.
 Epänormaalin runsas hiustenlähtö ei jää yleensä huomaamatta, sillä silloin hiuksia löytyy niin lattiakaivosta kun tyynyltäkin. Kuvituskuva. Rob Walls / AOP
 Hiusakatemiassa on tutkittu lähes 35 vuoden ajan hiustenlähdön syitä lääketieteellisellä mikroskoopilla.
 Hagros-Koski toteaa, että Hiusakatemian tutkimusten mukaan hiustenlähdön taustalla on yleensä usempi kuin yksi tekijä.
 – Hiustenlähtöön on kymmeniä syitä. Vähimmillään olemme löytäneet yhdeltä ihmiseltä kolme hoidettavaa haittatekijää ja enimmillään 17 hiustenlähdön aiheuttajaa, Hagros-Koski kertoo.
 Toisaalta syynä ei aina ole varsinainen hiustenlähtö, vaan kyse voi olla myös hiusten murtumisesta eli katkeilusta.
 Hagros kertoo viisi yleistä syytä, jotka aiheuttavat hiustenlähtöä ja hiusten murtumista.
 1. Kova stressi näkyy hiuksissa
 – Hiukset reagoivat aina stressiin. Stressihormonitason nousu johtaa siihen, että hiusjuurta ympäröivä ja suojaava sidekudos niin sanotusti kramppaa. Krampit vaurioittavat hiuksia, jolloin hiukset katkeilevat helpommin, Hagros-Koski kertoo.
 Stressi ei siis aiheuta niinkään varsinaista hiustenlähtöä, vaan kyse on hiusten murtumisesta.
 Esimerkiksi raju harjaaminen tai pesu voi saada hiukset murtumaan helposti stressin aikana.
 2. Ravinto ja vedenjuonti vaikuttavat hiusten kuntoon
 Hiukset ovat ihmiskehon ravinnonjakelussa ääripäässä, joten huono ravinto näkyy nopeasti hiuksissa.
 Hiuksiin ei kulje verisuonia, vaan ne saavat ravintonsa talirauhasen välityksellä. Esimerkiksi D-vitamiinin vajaus surkastuttaa talirauhasia ja aiheuttaa näin hiusongelmia.
 Riittämätön hyvien rasvojen saanti voi puolestaan johtaa hiusjuurien vahingoittumiseen. Hagros-Koski toteaakin, ettei rasvojen saantia voi liikaa korostaa.
 – Hius tarvitsee ravintoa, eihän se pyhällä hengellä kasva. Rasvojen ja D-vitamiinin lisäksi monen hiukset kärsivät myös magnesiumvajauksesta tai Omega-3-rasvahappojen puutoksesta.
 Myös erilaiset suolisto-ongelmat tai ruokayliherkkyydet voivat haitata hiustenkasvua tai aiheuttaa hiustenlähtöä.
 Hiustutkija Hagros-Koski ei suosittele harjaamaan märkiä hiuksia, koska hiukset venyvät ja katkeilevat silloin helposti. Kuvituskuva. AOP
 Monipuolisen ravinnon lisäksi hiukset tarvitsevat tarpeeksi vettä.
 – 10–15 prosenttia hiuksista on vettä, joten vesi on myös hiusten terveydelle välttämätöntä, Hagros-Koski sanoo.
 Vedenjuonnin tärkeys tiedostetaan aiempaa paremmin, mutta Hagros-Kosken kokemuksen mukaan erityisesti ikääntyneemmät ihmiset juovat edelleen usein liian vähän vettä.
 3. Liiallinen shampoopesu voi tulehduttaa hiuspohjan
 Hiusten pesuväli jakaa usein mielipiteitä. Jotkut pesevät hiuksia päivittäin, kun taas jotkut ovat  päättäneet luopua shampoopesusta kokonaan.
 Hargos-Kosken mielestä joka päivä ei kannattaisi lotrata shampoolla, vaan ihanteellinen pesuväli olisi kaksi kertaa viikossa.
 – Päivittäinen hiustenpesu voi johtaa hiuspohjan ja päänahan bakteerikannan epätasapainoon ja hiuspohjan tulehdukseen, Hagros-Koski kertoo.
 Päänahassa elää normaali bakteerikanta, samaan tapaan kun esimerkiksi suolistossa. Liiallinen pesu voi häiritä tämän bakteerikannan tasapainoa.
 Hagros-Kosken mukaan shampoiden säilöntäaineet aiheuttavat jokapäiväisessä käytössä ongelmia.
 – Shampoiden säilöntäaineet häiritsevät joka päivä käytettynä bakteerikantaa ja aiheuttavat tulehdusta. Jos haluaa pestä hiukset päivittäin, olisi parasta käyttää shampoota, jossa ei ole säilöntäainetta. Niitä ei tosin juurikaan toistaiseksi ole Suomen markkinoilla, Hagros-Koski harmittelee.
 Hagros-Koski vannoo sen nimeen, että pitkät hiukset pitäisi pestä aina pää alaspäin. Kuvituskuva. AOP
 Tulehtunut hiuspohja aiheuttaa hidasta, mutta varmaa hiustenlähtöä. Hiusakatemian tutkimusten mukaan tulehtunut hiuspohja on paljon yleisempi kuin yleisesti ymmärretään.
 – Hiuspohjan tulehdus on todella yleinen syy hiustenlähtöön. Moni tosin huomaa hiusten ohentuneen merkittävästi vasta vuosien päästä, koska hiustenlähtö on niin hidasta.
 4. Hiusongelmat voivat johtua vääränlaisesta hiustenhoidosta
 Myös hiustenhoito on avainasemassa, kun halutaan ehkäistä hiustenlähtöä ja hiusten katkeilua. Väärin hoidettu hius ohenee ja huonosti hoidetussa päänahassa hiukset eivät pääse kasvamaan normaalisti.
 Hagros-Kosken mukaan hiustenpesun sijaan pitäisi oikeastaan puhua päänahan pesusta, sillä shampoolla on tarkoitus puhdistaa nimenomaan päänahka.
 Hiusten pituuksien vaahdottaminen puolestaan kuluttaa hiuksia turhaan.
 – Shampoota tarvitaan vain pieni määrä. Shampoo tulee pyöritellä sormien avulla ympäri päänahkaa. Yli korvan ulottuva tai sitä pidempi tukka kannattaa pestä pää alaspäin, Hagros-Koski toteaa.
 Kun hiukset pestään pää alaspäin, huuhtoo shampoovesi hellävaroen hiukset.
 Myös hoitoaineen käyttöön kannattaa kiinnittää huomiota. Hiukset kannattaa kuivata huolellisesti pyyhkeellä ennen hoitoaineen levittämistä.
 – Hoitoainetta ei pidä laittaa litimärkään tukkaan, koska silloin hoitoaineen ainesosat veltostuttavat hiuksia.
 Hoitoaine kannattaa huuhtoa niin viileällä vedellä kuin pää sietää, koska viileä vesi sulkee hiussuomut. Tällöin hiuksen rasva ja kosteus ei pääse karkaamaan.
 Joskus äkkinäinen ja runsas hiustenlähtö voi olla myös merkki sairaudesta, kuten kilpirauhassairauksista. Kuvituskuva. Ratchakrit Nakkhonok / AOP
 Lisäksi Hagros-Koski haluaa korostaa sitä, että hiukset on tärkeää suojata auringolta, pakkaselta ja kuumuudelta.
 – Saunassa saunamyssy, auringossa huivi tai lippalakki, talvella pipo ja föönatessa lämpösuoja, Hagros-Koski luettelee.
 5. Hormoniheilahtelut ja vanheneminen aiheuttavat hiustenlähtöä
 Elimistö voi reagoida hormonien epätasapainoon ja hormonaalisiin muutoksiin hiustenlähdöllä.
 Esimerkiksi naisilla estrogeenin tason lasku vaihevuosi-iässä harventaa hiuskuontaloa.
 Myös niin sanotut hormonikeikaukset voivat aiheuttaa hiustenlähtöä.
 – Esimerkiksi ehkäisypillereiden aloittaminen tai lopettaminen voi vaikuttaa. Myös raskaus muuttaa hormonitoimintaa ja voi aiheuttaa hiustenlähtöä. Tällainen hiustenlähtö kuitenkin yleensä tasoittuu muutamassa kuukaudessa, Hagros-Koski toteaa.
 Hormoneilla on osansa myös  miesten kaljuuntumiseen.
 Hiukset myös  ohenevat ja harventuvat iän myötä . Perimä vaikuttaa paljon siihen, kuinka nopeasti ja kokonaisvaltaisesti hiukset harvenevat ja pää kaljuuntuu.
 6. Hiustenlähtö voi olla myös merkki sairaudesta
 Joskus runsaan hiustenlähdön takana voi olla myös vakavampi sairaus.
 – Esimerkiksi kilpirauhasen vajaatoiminta, keliakia, anemia, erilaiset syövät tai diabetes voivat aiheuttaa hiustenlähtöä, Hagros-Koski toteaa.
 Myös jotkut lääkkeet voivat johtaa hiustenlähtöön. Usein hiustenlähtö mainitaan tällaisten lääkkeiden sivuvaikutuksissa.
 – Esimerkiksi diureettia sisältävät lääkkeet aiheuttavat hiustenlähtöä, koska diureetti vie kehosta vettä, Hagros-Koski kertoo.

Löysitkö ison tupon hiuksia suihkukaivosta ja huolestuit? – Hiustutkija nimeää kuusi yleistä syytä hiustenlähtöön ja hiusten katkeiluun


Nimekäs välittäjä  Timothy Sammons  on tuomittu Yhdysvalloissa vankilaan useista taidemyyntiin liittyvistä huijauksista,  kertoo The Guardian -lehti.
 Sammons työskenteli aiemmin Sotheby´s huutokauppakamarin kiinalaisen taiteen asiantuntijana. Sittemmin oman taidevälitysyrityksen perustanut Sammons huijasi varakkailta asiakkailtaan rahaa oman ylellisen elämänsä kustantamiseen.
 Sammons teki kauppaa arvotaiteella. Hänen kauttaan kulki muun muassa  Marc   Chagallin ,  Paul   Signacin  ja  Pablo   Picasson  kaltaisten taiteilijoiden töitä. Timothy Sammon käytti hänelle itselleen kuulumattomia arvoteoksia omien lainojensa vakuutena. Lisäksi hän käytti asiakkailleen kuuluvia myyntivoittoja maksaakseen luottokorttilaskuja, ylellisten klubien jäsenmaksuja ja lentolippuja.
 Sammonsin pankkitilit jäädytettiin vuonna 2015, jolloin häneen kohdistuvat epäilyt tulivat julki. Hänen Lontoon kotinsa on sittemmin pakkolunastettu. Sammons ehti huijata asiakkailtaan yli 30 miljoonaa euroa.
 Timothy Sammons tuomittiin 12 vuodeksi vankeuteen. Hän suorittaa tuomionsa New Yorkin osavaltion vankilassa.

Englantilainen taidevälittäjä huijasi asiakkailtaan kymmeniä miljoonia – Sai 12 vuoden vankilatuomion


Summary: Oppositiojohtaja vietiin sunnuntaina vankilasta sairaalaan kummallisten oireiden vuoksi.

Vangittuna oleva venäläinen oppositiojohtaja  Aleksei Navalnyi  on jättänyt viranomaisille virallisen valituksen, jonka mukaan hänet myrkytettiin sunnuntaina vankilassa.
 Asiasta kertoi torstaina sosiaalisessa mediassa Navalnyin asianajaja  Vadim Kobzev .
 Navalnyi vietiin sairaalahoitoon  outojen oireiden takia sunnuntaina. Hän kertoi ihonsa turvonneen ja kihelmöineen.
 Navalnyin lakimiehet vaativat rikosteknistä tutkimusta, jolla tunnistettaisiin millä aineella hänet mahdollisesti myrkytettiin. Lisäksi he haluavat, että viranomaiset tarkastavat Navalnyin selliä valvovan turvakameran tallenteet.
 Navalnyi epäilee, että joku ulkopuolinen kävi hänen sellissään sillä aikaa, kun vangit ulkoilivat.
 Julkisuuteen Navalnyin sairaalaan joutumisen syyksi kerrottiin raju allerginen reaktio. Navalnyilla ei kuitenkaan ole mitään allergioita.
 Venäjän valtion sairaalan mukaan Navalnyille tehdyissä kokeissa ei löytynyt merkkejä myrkyistä. Navalnyin henkilökohtaisen lääkärin mukaan tutkimusten tulokset eivät olleet vakuuttavia.
 Navalnyi pääsi sairaalasta maanantaina. Hänet vietiin takaisin vankilaan, jossa hän suorittaa 30 päivän vankeusrangaistusta ihmisten kutsumisesta luvattomaan mielenosoitukseen.

Aleksei Navalnyi sanoo joutuneensa myrkytetyksi, teki virallisen valituksen viranomaisille


Summary: Trumpin ilmoitus käänsi osakekurssit laskuun Yhdysvalloissa.

Yhdysvaltain presidentti  Donald Trump  määräsi torstaina 10 prosentin tuontitullit aiemmin tullittomille kiinalaistuotteille, joiden arvo on yhteensä 300 miljardia dollaria. Tuontitullit tulevat voimaan syyskuun alusta alkaen.
 Aiemmin Yhdysvallat on asettanut 25 prosentin tullit 250 miljardin dollarin tavaraerille, jotka saapuvat Kiinasta.
 Trump kirjoitti viestipalvelu Twitterissä, että Kiina ei ole ostanut lupaamiaan maataloustuotteita Yhdysvalloista. Trump myös tviittasi, että Kiinan presidentti  Xi Jinping  ei ole lupauksestaan huolimatta pysäyttänyt fentanyylin myyntiä Yhdysvaltoihin.
 Fentanyyli on erittäin voimakas kipulääkkeeksi tarkoitettu synteettinen opioidi, jota väärinkäytetään huumausaineena.
 Osakekurssit kääntyivät laskuun Yhdysvalloissa sen jälkeen, kun Trump oli ilmoittanut uusista tuontitulleista.
 Trump ilmoitti uusista tulleista vain päivä sen jälkeen, kun Yhdysvallat ja Kiina olivat jälleen neuvotelleet kasvotusten kauppasopimuksesta. Neuvottelut olivat olleet katkolla toukokuusta saakka.
 Yhdysvaltojen ja Kiinan väliset kauppaneuvottelut jatkuvat syyskuussa.

Presidentti Trump asettaa uusia tuontitulleja kiinalaisille tuotteille


Summary: Latvia seurasi Viron esimerkkiä ja laski torstaina alkoholiveroaan.

AINAZI  Salolaiset  Anna Fredriksson  ja  Marko Lehti  pakkaavat autoaan ison alkoholimyymälän pihalla Ainazin kaupungissa Latvian ja Viron rajalla.
 Takakonttiin menee muun muassa lonkeroa, olutta ja viiniä.
 – Olimme lomalla Riiassa ja päätimme kotimatkalla pysähtyä tänne Ainaziin ostamaan loppuvuoden juomat. Tästä jatkamme matkaa Pärnun ja Tallinnan kautta Saloon, kertoo Fredriksson.
 Fredriksson ja Lehti tiesivät, että Latviasta saa alkoholia halvemmalla kuin Suomesta ja Virosta, mutta he eivät olleet kuulleet, että Latvia laski tänään torstaina alkoholiveroaan entisestään. Odotettua alhaisemmat hinnat tulivat heille myönteisenä yllätyksenä.
 – Hintaero varsinkin lonkeron kohdalla yllätti. Se maksaa täällä suunnilleen kolmanneksen siitä mitä Suomessa, Lehti sanoo.
 Osa Latvian rajalla ostoksia tekevistä suomalaisasiakkaista oli tullut paikalle varta vasten kuultuaan veronalennuksesta.
 Pärnussa lomailevat  Tiina  ja  Mika Kettunen  olivat seuranneet uutisia aiheesta ja päättäneet yhdistää Viron-lomaansa piipahduksen Latviassa.
 – Teimme tänne täsmäiskun ihan tämän veromuutoksen takia, Mika Kettunen sanoo.
 Tiina ja Mika Kettunen yhdistivät alkoholiostokset Latviassa Pärnun-lomaan. Silja Massa
 Vielä ei nähty ostosryntäystä
 Baltiassa on käynnissä kahden maan välinen pattitilanne, jota on Virossa kutsuttu jopa viinasodaksi. Sekä Virolla että Latvialla on kova tarve saada pidettyä alkoholikauppa omien rajojensa sisällä.
 Viro laski alkoholiveroaan heinäkuun alusta 25 prosenttia ja Latvia nyt väkevien veroja 15 prosenttia.
 Viron ja Latvian rajalla toimivissa alkoholimyymälöissä ei kuitenkaan ollut torstaina havaittavissa poikkeuksellista asiakasryntäystä.
 Kauppojen edessä ei ollut jonoja tai ruuhkaa.
 – Emme odottaneetkaan tänään erityisen suuria asiakasmääriä. Toivomme kuitenkin, että tulevana viikonloppuna veronalennus alkaisi näkyä asiakkaiden määrän kasvuna, kertoo sekä Virossa että Latviassa toimivan Alko1000-kaupan johtaja  Einar Visnapuu .
 "Alkoholiyrittäjät ovat pelinappuloita kahden valtion kisassa"
 Viron valtiovarainministeriö on arvioinut Viron menettäneen Latviaan suuntautuvan viinarallin vuoksi jopa satoja miljoonia euroja verotuloja – virolaiset kun ovat ostaneet viime vuosina jopa neljänneksen kuluttamastaan alkoholista Latvian puolelta.
 Latvian parlamentti taas laski, että Latvia kärsisi yli 90 miljoonan euron tappiot, jos se ei olisi laskenut alkoholiveroaan Viron vanavedessä.
 Verotulojen lisäksi julkisessa keskustelussa on kuitenkin nostettu esiin myös kansanterveydellinen näkökulma – ja kyseenalaistettu, onko alkoholin matala hinta pelkästään hyvä asia, jos se lisää alkoholin kulutusta.
 Latvian alkoholiyrittäjät kertovat olevaansa tyytyväisiä Latvian päätökseen laskea alkoholiveroa. Samalla he ovat turhautuneita jatkuviin verouudistuksiin.
 SuperAlko-liikkeen myymäläpäällikkö  Jolanta Branta  kertoo, että tuotteiden hintalappujen jatkuva vaihtaminen rasittaa kaupan henkilökuntaa.
 – Tuntuu, että me alkoholiyrittäjät olemme pieniä pelinappuloita kahden valtion välisessä kisassa.
 Suomalaiset ovat latvialaisille tärkeä asiakasryhmä
 Ainazin kaupungin alkoholimyymälöissä kuuli torstaina enemmän suomea kuin mitään muuta kieltä.
 – Noin 40 prosenttia asiakkaistamme on suomalaisia, 40 prosenttia virolaisia ja loput latvialaisia ja muita kansallisuuksia, kertoo Jolanta Branta.
 Kun Viro heinäkuun alussa laski alkoholiveroaan, Ainazin SuperAlkon myynti notkahti Brantan mukaan hieman.
 Jolanta Branta on Ainazissa sijaitsevan SuperAlko-liikkeen myymäläpäällikkö. Silja Massa
 – Asiakkaita on käynyt meillä suunnilleen saman verran kuin ennenkin, mutta asiakkaiden tekemät ostokset olivat heinäkuussa tavallista pienempiä.
 Branta toivoo, että veronalennuksen jälkeen suomalaiset ja virolaiset tapahtumien ja isojen juhlien järjestäjät tekisivät yhä useammin alkoholiostoksensa Latviassa.
 "Suomen Alko on minulle liian kallis"
 Virolainen  Siiri Ratassepp  asuu Suomessa, mutta viettää kesät Pärnussa.
 – Pidän tässä kuussa isot syntymäpäiväjuhlat, ja tulin hakemaan juhlajuomat täältä Latvian puolelta, hän kertoo.
 Etenkin väkevien alkoholijuomien hinnoissa on Ratasseppin mukaan Latvian uusimman veronalennuksen jälkeen merkittävä ero Viron ja Latvian välillä.
 Suomen hintoja hän pitää aivan liian kalliina.
 – Minulla ei ole mitään asiaa Suomen Alkoon. Minulla ei ole siihen varaa.
 Myös tamperelainen  Heidi Päiväniemi  pitää Suomen alkoholihintoja kovina.
 –Jos järjestäisin isot juhlat, en missään tapauksessa ostaisi juomia Suomesta. Paljon mieluummin täältä Latviasta, Päiväniemi sanoo.
 – Tällä kertaa tosin ostan vain pari kuohuviinipulloa kotiin viemisiksi.
 Lue lisää:
 Viron veronalennus vauhditti väkevien alkoholijuomien myyntiä – Latvia vastaa laskemalla omaa alkoholiveroaan torstaina
 Viron ja Latvian viinaverotaistelu näkyy myös Tallinnan-laivoilla – "Kuluttajat hyötyvät"
 Latvia nokitti Viroa – parlamentti hyväksyi 15 prosentin leikkauksen viinaveroon

Viron ja Latvian viinaverokilpa jatkuu – suomalaiset ovat latvialaisille alkoholikaupoille tärkeä asiakasryhmä


Summary: Pelastuslaitos: Palon leviämisestä ei ole vaaraa.

Suuren, käytöstä poistetun tehdasrakennuksen katto palaa Valkeakoskella Pirkanmaalla, pelastuslaitos kertoo. Rakennus on tuhansien neliöiden kokoinen.
 Tuli on irti keskellä tiilirakenteisen tehtaan kattoa. Pelastuslaitoksen yksiköt ovat parhaillaan rajaamassa paloa. Palo ei ole aiheuttanut henkilövahinkoja.
 Palava tehdasrakennus sijaitsee teollisuusalueella Säterintiellä. Sen läheisyydessä on toiminnassa olevia teollisuushalleja, mutta palon leviämisen vaaraa ei tällä hetkellä ole. Paikalla on parikymmentä pelastuslaitoksen yksikköä.
 Pelastuslaitos sai hälytyksen palosta hieman ennen kello kahdeksaa illalla. Ilmoituksen teki savua havainnut ohikulkija.
 Pirkanmaan pelastuslaitoksen päivystävä päällikkö  Pekka Mutikainen  sanoo, ettei palon syttymissyytä voida vielä tässä vaiheessa arvioida. Hänen mukaansa palosta muodostuu paljon savua, mutta se nousee suoraan ylöspäin.

Vanhan tehdasrakennuksen katto palaa Valkeakoskella, sammutus käynnissä


Summary: Syyrian hallinto vaatii, että jihadistit ja alueen kapinalliset vetäytyvät vyöhykkeeltä.

Syyrian hallinto on myöntynyt tulitaukoon maan luoteisosassa, Idlibin maakunnassa, kertoi valtion uutistoimisto SANA. Tulitauon oli määrä alkaa torstai-iltana. Suurta osaa Idlibia ja joitakin sen ympärysalueita kontrolloi jihadistiryhmä Hayat Tahrir al-Sham.
 Hallinnon ehtona on, että alueelle sovittu Turkin ja Venäjän valvoma puskurivyöhyke pannaan täytäntöön. Hallinto vaatii, että jihadistit ja alueen kapinalliset vetäytyvät vyöhykkeeltä. Syyrian presidentti  Bashar al-Assadin  mukaan Turkki on laahannut perässä vyöhykkeen toimeenpanossa.
 Al-Jazeeran  mukaan vyöhyke on 15-20 neliökilometrin alue, jonka on tarkoitus erottaa Syyrian joukot kapinallisista. Syrian Observatory for Human Rights -tarkkailujärjestön mukaan 2 000 taistelijaa on kuollut vyöhykkeen tuntumassa.
 Venäjän hallinnon edustaja sanoi, että tulitauko on tervetullut. Edustajan mukaan jihadistien ja kapinallisten tulee noudattaa aikaisempia rauhansopimuksia.
 Idlibin maakunta on ollut hallinnon ja sen liittolaisen Venäjän pommitusten kohteena huhtikuun lopun jälkeen.
 YK kertoi viime kuussa, että Syyrian luoteisosissa yli 400 000 ihmistä on joutunut lähtemään kodeistaan kolmen viime kuukauden aikana.

Syyrian Idlibiin tulitauko – Hallinto: Turkin ja Venäjän puskurivyöhyke pantava täytäntöön


Summary: Viranomaiset epäilevät, että säätiö olisi pessyt rahaa useiden miljoonien eurojen arvosta.

Venäjän viranomaiset ilmoittivat lauantaina, että he ovat aloittaneet rikostutkinnan oppositiojohtaja  Aleksei Navalnyin  perustaman korruption vastaisen säätiön FBK:n harjoittamasta epäillystä rahanpesusta.
 Venäjän federaation tutkintakomitea epäilee säätiötä noin miljardin ruplan eli noin 13,8 miljoonan euron rahanpesusta.
 Uutistoimisto AFP kertoo, että viranomaisten mukaan FBK:n työntekijät ottivat vastaan kolmansilta osapuolilta suuren summan rahaa, jonka he tiesivät laittomasti hankituksi.
 Navalnyi suorittaa parhaillaan 30 päivän vankeusrangaistusta ihmisten kutsumisesta luvattomaan mielenosoitukseen.

Venäjä epäilee oppositiojohtaja Aleksei Navalnyin perustamaa korruption vastaista säätiötä rahanpesusta


Summary: Kiinniotettujen joukossa on johtava oppositioaktivisti Lyubov Sobol.

Moskovan poliisi on alkanut ottaa kiinni ihmisiä opposition luvattomassa mielenosoituksessa. Tilannetta tarkkailevan järjestön OVD-infon mukaan poliisi on ottanut kiinni ainakin kuusi ihmistä.
 Aiemmin lauantaina poliisi otti kiinni johtavan oppositioaktivistin  Lyubov Sobolin  ennen mielenosoituksen alkua.
 Aktivistit aikovat järjestää lauantaina noin neljän kilometrin pituisen marssin Moskovan keskustassa. Mielenosoittajat vaativat vapaita vaaleja ja vastustavat päätöstä sulkea oppositioehdokkaat Moskovan paikallisvaalien ulkopuolelle.
 Protestiin odotetaan tuhansia osallistujia. Poliisi on varoittanut ryhtyvänsä toimiin luvatonta mielenosoitusta vastaan.
 Sobol oli kehottanut ihmisiä osallistumaan mielenosoitukseen. Poliisi otti hänet kiinni taksista, kun hän yritti matkustaa mielenosoituspaikalle.
 Sobol on yksi opposition edustajista, joita viranomaiset ovat estäneet asettumasta ehdolle Moskovan paikallisvaaleissa.
 Viime viikolla poliisi otti Moskovassa kiinni lähes 1 400 mielenosoittajaa. Poliisit löivät osaa mielenosoittajista pampuilla.

Venäjän poliisi aloitti mielenosoittajien kiinniottamisen Moskovassa


Summary: Pelastusyksiköt ovat paikalla ja toiminta on vielä kesken.

Länsi-Suomen merivartiosto kertoo, että Turun saaristossa Airistolla on hätätilanne kahden veneen törmättyä toisiinsa.
 Merivartioston mukaan turmassa on kaksi vakavasti loukkantunutta ja osallisena kuusi henkilöä.
 Merivartioston pelastusyksiköt ovat paikan päällä ja Varsinais–Suomen pelastuslaitoksen yksikköjä on matkalla paikalle.
 Päivitämme uutista.

Juuri nyt: Kaksi venettä törmäsi Airistolla – kuusi osallisena, kaksi uhria vakavasti loukkaantunut


Summary: Ylen ulkomaantoimituksen kesäsarjassa kurkistetaan, mitä kansainvälisen julkisuuden unohtamille ihmisille kuuluu.

Moni Thaimaan-kävijä varmaankin muistaa maan entisen pääministerin, poliisista miljardööriksi nousseen värikkään  Thaksin Shinawatran .
 Sotilasvallankaappauksessa vuonna 2006 syrjäytetty Thaksin on elänyt sittemmin maanpaossa ja vilahtanut vain silloin tällöin kansainvälisessä julkisuudessa.
 Thaksin viettää aikaansa pääosin Dubaissa, mutta hänet on nähty usein myös Lontoossa ja Hongkongissa. Taloja hänellä on ilmeisesti kuudessa maassa ja eri maiden passeja suunnilleen yhtä monta.
 Hän on upporikas nomadi, joka hämmentää säännöllisesti Thaimaan politiikkaa maanpaosta käsin.
 Thaksin tuuletti tervehtiessään thaimaalaisia kannattajiaan Kambodzhan Siem Reapissa vuonna 2012.  Mak Remissa / EPA
 Montenegron mies
 Syrjäyttämisensä jälkeen Thaksin on käynyt vain kerran Thaimaassa. Vuonna 2008 vierailu jäi lyhyeksi, kun entinen pääministeri pakeni saamaansa kahden vuoden talousrikostuomiota ulkomaille. Tuomio tuli epäselvistä maakaupoista, jotka hänen silloinen vaimonsa oli tehnyt.
 Tämän jälkeen köyhä naapurimaa Kambodzha nimitti entisen pääministerin talousneuvonantajaksi. Noihin aikoihin Thaksin vietti jonkin verran aikaa Kambodzhassa. Ilmeisesti melko lyhytaikaiseksi jäänyt yhteistyö loppui vähin äänin. Thaimaan ja Kambodzhan välit ovat olleet ajoittain hyvin kireät.
 Vuonna 2010 pieni Balkanilla sijaitseva valtio Montenegro ilmoitti myöntäneensä Thaksinille kansallisuuden. Thaksinin kerrotaan sanoneen saaneensa kansalaisuuden ostettuaan saaren Montenegrosta.
 Saaren ostamisesta ei ole varmuutta, mutta ainakin hän sijoitti rahojaan Montenegron turismibisnekseen. Vielä kolme vuotta sitten Thaksin matkusti tiettävästi Montenegron passilla.
 Kannattaja piti kädessään Thaksinin ja tämän sisaren Yingluckin kuvaa mielenosoituksessa Bangkokissa neljä vuotta sitten.  Narong Sangnak / EPA
 Thaksinilla on ollut vuosien aikana myös Nicaraguan passi, joka on nyttemmin vanhentunut. Väitteiden  mukaan enimmillään Thaksinilla olisi ollut kuuden  eri maan passit.
 Thaimaan passin entinen pääministeri menetti saatuaan tuomion ja poistuttuaan maasta. Viimeksi maaliskuussa Thaimaa vaati Hongkongia luovuttamaan Thaksinin, kun hän osallistui siellä tyttärensä häihin.
 Sijoittanut ihonhoitotuotteisiin
 Arvostetun talouslehden  Forbesin listauksessa Thaksin oli Thaimaan 19 rikkain  ihminen 1,9 miljardin dollarin omaisuudella. Varallisuutta riittää, vaikka Thaimaan valtio takavarikoi häneltä aikoinaan 1,3 miljardia dollaria.
 Talousrikostuomion jälkeen hän myi reilun vuoden ajan omistamansa maineikkaan Manchester Cityn jalkapalloseuran tiettävästi huomattavalla voitolla Abu Dhabin hallitsijasukuun kuuluvalle sheikki  Mansour bin Zayed Al Nahyanille .
 Viime keväänä huhuttiin, että Thaksin olisi yksi jalkapalloseura Chrystal Palacen mahdollisista ostajista, mutta seura kiisti väitteet.
 Vielä vuonna 2011 Thaksin sanoi tiedotustilaisuudessa odottavansa oikeaa hetkeä palata Thaimaahan. Hieman aikaisemmin sisko Yingluck oli voittanut vaalit.  Ali Haider / EPA
 Thaksin antoi harvinaisen haastattelun  The Financial Timesille kolme vuotta sitten  Singaporessa. Haastattelussa selvisi, että hän on sijoittanut Britanniassa ihonhoitotuotteita valmistavaan yhtiöön.
 Thaksin kertoi haastattelijalle pitävänsä ihonsa pehmeänä käyttämällä kyseisen yhtiön kasvoseerumia, joka oli personoitu hänen DNA:nsa mukaan.
 Lisäksi hän mainitsi sijoittaneensa hankkeeseen, jossa kehitetään laitetta, joka voisi tunnistaa hengitysilmasta merkkejä esimerkiksi alkavasta diabeteksesta, tuberkuloosista ja jopa syövistä.
 Uusia tuomioita
 Viimeksi Thaksin on vilahtanut julkisuudessa uusien tuomioiden takia. Kesäkuussa hänet tuomittiin Thaimaassa poissaolevana kahden vuoden vankeuteen valtiolliseen lottoyhtiöön liittyvistä epäselvyyksistä.
 Huhtikuussa hänet tuomittiin kolmen vuoden vankeuteen Myanmarille annetusta lainasta, jolla Myanmar hankki kommunikaatiolaitteita Thaksinin suvun tuolloin omistamalta yritykseltä.
 Thaksinin itsensä mukaan tuomiot ovat poliittisia.
 Thaksin pystyy maanpaosta käsinkin vaikuttamaan Thaimaan politiikkaan. Kuusi vuotta sitten hän puhui videolinkin välityksellä Bangkokissa olleille kannattajilleen.  Narong Sangnak / EPA
 Julkisuudessa Thaksin on viime vuosina ollut pääosin silloin, kun hän on ottanut kantaa Thaimaan sisäpolitiikkaan.
 Viime kevään parlamenttivaalien jälkeen Thaksin syytti vaalien olleen epärehelliset.
 Entisellä pääministerillä on edelleen Thaimaassa vahva kannatus ja monet asiantuntijat pitävät häntä Pheu Thai -puolueen tosiasiallisena johtajana. Takavuosien mielenosoituksissa punapaidat olivat Thaksinin tukijoita.
 Thaksinin pääministerikaudella tehdyt uudistukset vähensivät köyhyyttä ja sen vuoksi hänellä on paljon tukijoita Thaimaan maaseudulla ja kaupunkien vähävaraisten keskuudessa.
 Thaimaassa valtaa pitäneille kenraaleille Thaksin on sen sijaan punainen vaate.
 Opasti väitetysti Skypen kautta pääministerisiskoaan
 Thaksinin kerrotaan vedelleen langoista, kun hänen nuorempi siskonsa  Yingluck Shinawatra  toimi pääministerinä vuosina 2011–2014. Väitetysti Thaksin opasti sisartaan webbikameran välityksellä milloin Dubaista, milloin Lontoosta. Siskoaan Thaksin kutsuikin kerran kloonikseen.
 Myös Yingluck syrjäytettiin kesken kauden ja  hänelle annettiin viiden vuoden vankeustuomio  riisin viljelyn tukiaisiin liittyvistä epäselvyyksistä.
 Thaksinin sisko Yingluck vaalivoiton jälkeen vuonna 2011.  Rungroj Yongrit / EPA
 Yingluckia syytettiin tukien suuntaamisesta omille kannattajilleen. Tukiohjelma aiheutti riisin ylituotantoa ja tappioita.
 Tätä nykyä Yingluck elää maanpaossa Britanniassa. Paettuaan Thaimaasta Yingluck on nähty veljensä kanssa Dubain lisäksi Kiinassa, Japanissa, Singaporessa ja Yhdysvalloissa.
 Talousrikostuomioiden lisäksi Thaksinin mainetta tahraavat hänen käymänsä sota huumeita vastaan, jonka aikana 2 500 ihmistä kuoli. Häntä on arvosteltu myös liiasta voimankäytöstä Thaimaan eteläosan muslimikapinallisia vastaan.
 Jättiomaisuus telekommunikaatioalalla
 Heinäkuussa 70 vuotta täyttävä Thaksin Shinawatra on taustaltaan poliisi. Poliisivoimissa hän työskenteli johto- ja asiantuntijatehtävissä vuosina 1973–1987. Hän pääsi stipendiaattina opiskelemaan Yhdysvaltoihin 1970-luvulla ja väitteli siellä myös tohtoriksi vuonna 1978.
 1980-luvun lopussa Thaksin siirtyi liike-elämään. Aluksi yritystoiminta oli tappiollista, mutta myöhemmin hän menestyi muun muassa elokuvabisneksessä.
 Jättiomaisuuden Thaksin teki telekommunikaatioalalla. Thaksin on usein maininnut nousseensa köyhyydestä upporikkaaksi, mutta aivan vaatimattomista oloista hän ei ole kotoisin. Thaksinin isä nimittäin oli kansanedustaja ja liikemies.
 Thaksinin poliittinen ura päättyi syytöksiin politiikan ja bisnesten sekoittamisesta.
 Yritysryppään myymisestä seuranneet veronkiertoepäilyt johtivat massiivisiin protesteihin ja Thaksinin syrjäyttämiseen pääministerin paikalta vuonna 2006. Hän oli ehtinyt toimia pääministerinä yhden kokonaisen kauden.
 Aiheesta muualla:
 The Financial Times: Lunch with the FT: Thaksin Shinawatra
 Otsikoista pudonneet: Kesäsarjassa kerrotaan, mitä julkisuuden unohtamille ihmisille kuuluu. Monacon skandaaliprinsessa Stephanie löysi rauhan sirkuksesta – 80-luvun ura laulajana ja uimapukusuunnittelijana on muisto vain Pornotähdestä kansanedustajaksi noussut Cicciolina vilautti aikoinaan rintoja Suomenkin eduskunnassa – nyt hän myy rahapulassa tavaroitaan  Brexit ajoi vaihtoon jo toisen brittipääministerin – Mutta mitä puuhaa Theresa Mayn edeltäjä David Cameron tyyriissä puutarhavajassaan? Tietovuotaja Edward Snowden kiittää Moskovan pizzatarjontaa ja onneaan: Ilman Venäjän turvapaikkaa "olisin Guantánamossa tai kuollut" Suhde presidenttiin teki Monica Lewinskystä nettikiusatun – Miten "maailman tunnetuin harjoittelija" pääsi jaloilleen? Vesikidutuksen hyväksyjästä arvostetuksi professoriksi – Condoleezza Rice jätti politiikan iäksi mutta soittaa pianoa vieläkin

Thaimaasta paennut Thaksin on upporikas nomadi, joka hämmentää säännöllisesti kotimaansa politiikkaa


Summary: Pelkästään keskiviikkona jäätä suli 11 miljardia tonnia. Video: Caspar Haarloev / Into the Ice -dokumentti.

Tanskalaisen dokumentaristin  Caspar Haarloevin  kuvaama materiaali näyttää kuinka nopeasti jää sulaa Grönlannissa.
 Lämpötila on noussut Grönlannissa paikoin yli kymmenen asteen.
 Lämpöaallon seurauksena Tanskan Grönlannin jääpeitettä suli heinäkuun aikana 197 gigatonnia eli 197 miljardia tonnia, kertoo Tanskan ilmatieteen laitos.
 Suurin sulamismäärä yhtenä päivänä oli keskiviikkona, jolloin jääpeitettä suli 11 gigatonnia eli 11 miljardia tonnia.
 Ruth Mottram  Tanskan ilmatieteen laitokselta kertoo  CNN:lle , että normaalisti jäätä on sulanut 60–70 miljardia tonnia.
 Jääpeitteen sulamisesta on muodostunut Grönlantiin jokia ja järviä.
 Tavallisesti jääpeitteen sulaminen alkaa toukokuun lopussa, mutta tänä vuonna se alkoi jo toukokuun alussa.
 Ylen TV1:n Ykkösaamussa vieraillut Maailman ilmatieteen järjestön pääsihteeri  Petteri Taalas  sanoi, että jäätikön sulaminen on kolminkertaistunut parinkymmenen viime vuoden aikana.
 Grönlannin pinta-alasta neljä viidesosaa on jäätikköä.
 Lue lisää aiheesta:
 Lämpöaalto matkaa pian kohti Grönlantia – kuumuus uhkaa sulattaa mannerjäätikköä ennätysvauhtia
 Kanadan rannikolle ajelehtii yhä enemmän jäävuoria Grönlannista – Entiset kalastajat pyydystävät niitä ja myyvät eteenpäin luksusvetenä
 Ilmaston lämpenemisen yllättävä sivutuote – Grönlannista voi tulla maailman hiekkamarkkinoiden kuningas

Katso videolta, kuinka lämpöaalto sulattaa Grönlannin jääpeitettä ennätysnopeasti


Summary: Perustuslaillisessa julistuksessa on sovittu muun muassa oikeuslaitoksen itsenäisyydestä.

Sudanin sotilasneuvosto ja oppositioryhmittymä ovat saaneet aikaan perustuslaillisen julistuksen, Afrikan unionin rauhanvälittäjä kertoi varhain lauantaiaamuna.
 Asiakirja määrittelee vallanjaon tulevan väliaikaishallinnon osien välillä. Julistuksessa määritellään myös turvallisuuteen ja oikeuslaitoksen itsenäisyyteen liittyviä asioita.
 Osapuolet pääsivät heinäkuun alussa yhteisymmärykseen vallanjakosopimuksesta ja  allekirjoittivat sen kuun puolivälissä . Tämän jälkeen sotilaat ja siviilit kävivät pitkittyneitä keskusteluja vallanjaon yksityiskohdista Afrikan unionin ja Etiopian tuella. Sudanissa on tänä aikana ollut  ajoittaista väkivaltaa .
 – Sopimuksessa pelätyt puolisotilaalliset RSF-joukot siirtyvät armeijan komentajan alaisuuteen, sanoi oppositiota edustava  Monzer Abu al-Maali  uutistoimisto AFP:n mukaan.
 Mielenosoittajat ovat syyttäneet RSF-joukkoja väkivallasta siviilejä kohtaan. RSF-joukot tukahduttivat kesäkuun alussa mielenosoituksen pääkaupunki Khartumissa puolustusministeriön edessä ja ainakin yli 150 mielenosoittajaa kuoli.
 Sudan siirtyy siviilihallintoon reilun kolmen vuoden siirtymäkauden aikana. Siirtymäkaudella Sudania hallitsevassa itsenäisessä neuvostossa on kuusi siviiliä ja viisi sotilasta.
 Lisää aiheesta:
 Kolme kysymystä Sudanista: Internet palautettiin ja videot raakuuksista leviävät – Keskeistä on, miten valta jakautuu
 "Sudaniin pitää saada sellainen rauha, että aseiden ääni ei kuulu kovempaa kuin diplomatian ja kansan ääni" – 21-vuotias aktivisti Ajak Majok uskoo demokratian olevan mahdollinen
 Sudanissa rauhanomaisia mielenosoittajia ampuneet joukot saavat epäsuorasti rahoitusta EU:lta
 Yle Sudanissa: Alaa Salahista tuli Sudanin kansannousun symboli – nyt häntä vainotaan, mutta hän ei suostu pelkäämään
 Yle Sudanissa: Naisille presidentin ero ei riitä – seuraavaksi he haluavat murskata miesten ylivallan

Sudanin osapuolet pääsivät sopuun siirtymähallituksen valtasuhteista


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Lintilä IMF-valinnoista: ”Pohjoismaista talousosaamista arvostetaan mutta..."
 Valtiovarainministeri Mika Lintilä (kesk.) katsoo , että Pohjoismaat ja Baltia näyttäisivät jäävän merkittävien EU-nimitysten ulkopuolelle. Suomi jäi jälleen nuolemaan näppejään, kun EU valitsi ehdokastaan Kansainvälisen valuuttarahaston IMF:n pääjohtajan paikalle. Suomen Pankin pääjohtaja  Olli Rehn  ilmoitti perjantai-iltapäivällä vetäytyvänsä kisasta ja myöhemmin EU valitsi ehdokkaakseen bulgarialaisen Kristalina Georgievan.
 Aspiriini ei välttämättä ole ihmelääke mutta kaikki eivät sitä usko
 Aspiriinia suositeltiin pitkään varmuuden vuoksi sydän- ja aivoinfarktien estämiseen, eikä haittoja uskottu olevankaan. Laajat tutkimukset osoittivat vastikään,  ettei tavasta ole perusterveelle hyötyjä , mutta haittoja siitä on. Moni ei silti haluaisi luopua päivittäisestä aspiriinistaan.
 David Burton / AOP
 Pyörätuolitanssissa liikkeen aksentit tehdään ylävartalolla
 Tanssimiseen ei aina tarvita askelia.  Janette  ja  Rami Isomäki  kaartavat parketilla pyörätuoleilla ja luovat eri tanssilajien aksentit ylävartaloidensa liikkeellä. Isomäet osallistuvat viikonloppuna Tampereella suureen kansanväliseen  pyörätuolitanssikilpailuun , johon saapuu tanssijoita 13 maasta.
 Tanssipari on myös aviopari, mikä näkyy parketillakin. Kotona vaikka halatessa keksitty liike tai asento saattaa toisinaan päätyä koreografiaankin. Jani Aarnio / Yle
 Poikaystäpelistä tuli hitti Kiinassa
 Miehistä yksi on erikoisjoukkojen poliisi, toinen luottokorttiaan heiluttava toimitusjohtaja, kolmas pop-tähti ja neljäs salaperäinen tiedemies. Kaikki piirittävät yhtä ja samaa naista, parikymppistä videotuottajaa – eli sinua.  “Rakkaus ja tuottaja” -peli  ilmestyi Kiinassa joulukuussa 2017, ja se oli välitön hitti.
 Pekingiläinen Gu Yu ei usko, että pelin mieshahmot korvaisivat oikeita parisuhteita. Kyse on viihteestä, hän sanoo. Jenny Matikainen / Yle
 Pääsevätkö vanhemmat viimein harrastusten kuskausrumbasta?
 Hallitusneuvotteluissa päätettiin, että Suomessa otetaan mallia Islannin mallista ja siirrytään niin sanottuun kokonaiskoulupäivään. Mitä tämä tarkoittaa?  Pointti2019-festivaalin  päälavalla kello 13 keskustellaan aiheesta. Tule katsomaan myös television Ykkösaamua suorana lähetyksenä.
 Yle
 Viikonloppu on pilvinen ja viileä
 Vielä viikonloppuna koillisesta virtaa Suomeen koleaa ilmaa. Pilvisyys on runsasta suuressa osassa maata.
 Tänään sää viilenee myös Etelä-Suomessa. Itään painottuen tulee edelleen paikoin sadekuuroja, mutta enimmäkseen on pilvipoutaa. Aurinkoisinta on lännessä.
 Toni Hellinen / Yle
 Lue lisää säästä  Ylen sääsivuilta .

Herätys: Lintilää harmittaa IMF-valinta, aspiriini ei aina autakaan, kiinalaisnaisten rakkauspelistä tuli hitti


Summary: Yhdysvallat syyttää Venäjää Sergei Skripalin ja tämän tyttären Julian murhayrityksestä.

Yhdysvallat on asettanut uusia pakotteita Venäjää vastaan entisen kaksoisagentin  Sergei Skripalin  murhayrityksen takia.
 Amerikkalaisilta pankeilta on kielletty lainojen myöntäminen Venäjälle. Lainat ovat sallittuja vain ruoan ja maataloustuotteiden ostamiseen.
 Yhdysvallat myös vastustaa sitä, että kansainväliset rahoituslaitokset jatkaisivat lainojaan Venäjälle.
 Presidentti  Donald Trumpin  antama asetus pakotteista löytyy  täältä .
 Ensimmäiset pakotteet Skripalin tapauksen takia Yhdysvallat määräsi viime elokuussa.
 Venäjä on paheksunut uusia sanktioita.
 Entinen venäläinen kaksoisagentti Sergei Skripal yritettiin murhata myrkyttämällä Britannian Salisburyssa viime vuoden maaliskuussa. Myös Skripalin tytär  Julia  altistui Novichok-hermomyrkylle.
 Molemmat selvisivät murhayrityksestä.
 Britannian mukaan Venäjä oli murhayrityksen takana. Tutkinnassa epäillyiksi tekijöiksi selvisi kaksi venäläistä miestä. Venäjä on kiistänyt, että se olisi ollut osallinen murhayritykseen.
 Lue lisää aiheesta:
 Verkkojulkaisut: Salisburyn myrkyttäjiksi syytetyt miehet ilmestyivät tyhjästä Venäjän väestörekisteriin vuonna 2009 – tukee epäilyä peitenimistä
 Britannian turvallisuusministeri: Vladimir Putin perimmiltään vastuussa Salisburyn myrkytyksistä
 Britannia nostaa syytteet kahta venäläismiestä vastaan Salisburyn hermomyrkkytapauksesta – May: Venäjän valtio vastuussa
 Yhdysvallat: Venäjä oli Sergei Skripalin ja hänen tyttärensä myrkytysyrityksen takana – vastauksena pakotteita

Yhdysvallat määräsi uusia pakotteita Venäjälle ex-kaksoisagentti Skripalin murhayrityksen takia


Summary: Päällystysrahoituksen vähäinen määrä pakottaa kehittämään entistä edullisempia ja kestävämpiä teiden korjausmenetelmiä.

Kaikkien asfalttiteiden uudelleen päällystäminen tarvittavin väliajoin on lähes mahdotonta. Päällystysvaurioiden paikkaamista suositaankin erityisesti vähäliikenteisimmillä teillä.
 Kylmällä ja kostealla säällä suoritettujen paikkausten kestävyys nousee kuitenkin usein ongelmaksi, ja samat kohdat joudutaan paikkaamaan useaan kertaan.
 Tähän ongelmaan lähti kehittämään ratkaisua ähtäriläinen asfaltinpaikkausyritys. Tuloksena syntyi uusi valupaikkausmenetelmä.
 Huomioidaan tien muoto
 Menetelmää on kokeiltu jo eri puolilla Suomea. Ensimmäisen kerran sitä testattiin kolme vuotta sitten Etelä-Pohjanmaalla. Nykyään paikkausalueet ovat laajentuneet Pohjanmaan, Pohjois-Pohjanmaan sekä Pohjois-Savon ja Lapin alueille.
 Toistaiseksi tulokset ovat olleet positiivisia ja paikat ovat selvinneet hyvin talvesta. Monin paikoin pari vuotta sitten tehdyt valupaikat ovat edelleen tien pinnassa.
 Valupaikka muotoutuu tien geometriseen malliin, mikä osiltaan tekee siitä kestävämmän.
 Valupaikkaus perustuu paikan kestävyyteen ja sen mukautumiseen tien muotoon. Menetelmällä tehtyjen paikkojen pitäisi kestää paremmin sadetta ja tien kulutusta kuin aikaisempien paikkausten.
 Myös itse paikkausprosessi tapahtuu aikaisempaa nopeammin ja järjestelmällisemmin. Kaikki paikattavan tiestön ongelmakohdat, reiät ja reikäsarjat, täytetään samalla kertaa.
 – Paikka tiivistetään tien geometriseen muotoon jolloin pystytään säilyttämään kokonaan tien oma muoto. Paikkaus on tehty niin, että vesi liikkuu siinä, missä on uran muoto, kertoo valupaikkausmenetelmän kehittäjä Marko Koivisto.
 Koivisto selventää, että vanhassa perinteisessä menetelmässä käytetään niin sanottuja korkeita paikkoja, jolloin vesipatja syntyy paikan etu- ja takaosaan, ja reikiintyminen alkaa välittömästi korjauksen jälkeen.
 Valupaikkausmenetelmän keksijä Marko Koivisto korostaa ettei olisi yksin onnistunut innovaation kehityksessä. Tukea tuli muun muassa ELY:n suunnalta.  Pasi Takkunen/Yle
 Alempi tieverkko rapistuu
 Esimerkiksi Pohjanmaalla maakuntien päällystysrahoituksen määrä on pudonnut reippaasti viimeisen kahden vuoden aikana. Vuonna 2018 päällystettävä matka putosi yli 400 kilometristä 280 kilometriin. Tämän vuoden rahoitus tiputti matkan alle 140 kilometriin.
 Etelä-Pohjanmaan ELY-keskuksen insinööri Timo Kulmala on huolissaan tiestön tilasta.
 – Alempi tieverkko, jos ei nyt ihan silmissä, niin vuosien saatossa rapistuu selvästi. Sinne kun ei ole rahaa laittaa. Tulevaisuudessa joudumme varmasti laittamaan nopeusrajoitusmerkit alentamaan vauhtia ja varoituksia kuopista. Se on ainut vaihtoehto.
 ELY:n mukaan pohjalaismaakuntien maanteiden hoidosta haastellisen tekevät rannikkoalueiden nopeat säävaihtelut sekä tiheät jäätymissyklit. Maaperä on alueella pehmeää ja routimiselle altis. Päällysteiden kulumista nopeuttavat verrattain paljaat ja märät teiden pinnat.
 Varsinaisia laskemia siitä, onko uudesta menetelmästä syntynyt säästöä, ei vielä ole. Valupaikkaus kuitenkin näyttää toimivan aikaisempia paremmin. Mutta ovatko tiestöt jatkossa pelkkää paikkausten täyttämää tilkkutäkkiä?
 Etelä-Pohjanmaan ELY-keskuksen insinööri Timo Kulmala on huolissaan päällystysrahoituksen vähentyneestä määrästä.  Pasi Takkunen/Yle
 – Tilkkutäkkiähän ne ovat jo nyt, kun ei tuota rahaa ole. Toivottavasti tähän löydettäisiin jostain vielä lisää varoja tulevaisuudessa, Kulmala summaa.

Uusi teidenpaikkausmenetelmä lupaa kestävämpiä paikkoja asfalttiin – tulokset rohkaisevia, mutta teiden tilkkutäkkiä se ei vähennä


Summary: Politiikassa kvartaalin pitäisi olla ihmiselämän neljännes, sanoo SDP:n puoluesihteeri Antton Rönnholm.

– Nyt mä keksin, miksi me tultiin tänne!
 Antton Rönnholm  on kaivanut muistilehtiönsä esiin. Hän hahmottelee paperille jonkinlaista rakennusta, ”vanhaa puutaloa”.
 Sellaista, joka kököttää parhaillaan häntä vastapäätä. Kaisaniemen kasvitieteellisen puutarhan reunustaa koristava puutalojen rivi siirrettiin nykyiselle paikalleen reilu parikymmentä vuotta sitten. Helsingin Punavuoreen ne oli rakennettu jo 1800-luvun ensimmäisinä vuosikymmeninä.
 – Olen kiinnostunut vanhoista taloista ja kunnostelisin sellaista mielelläni, Rönnholm sanoo ja naurahtaa.
 – Siksi näytän palaavan niihin kummallisilla aasinsilloilla.
 Paperille piirtyvä talo saa olla SDP:n puoluesihteerin vertauskuva puolueelle – sille, miten sellainen toimii ja millainen sen tulisi olla.
 Moni politiikan taustavaikuttaja sanoo, että juuri siitä Rönnholm on ymmärtänyt jotain oleellista.
 Puoluesihteeriä ei siis ehkä tunnisteta ruokakaupassa, mutta puoluetoimisto ja -organisaatio ovat kuitenkin hänen vastuullaan.
 Puoluesihteerit pysyvät usein  piilossa.
 Uutisia seuraava kansalainen saattaa muistaa nimen, joka viuhahtaa kannatusmittauksia käsittelevissä uutisissa. Aina puolueen puheenjohtaja ei halua niitä selitellä. Silloin paikalle kutsutaan puoluesihteeri.
 Ja joskus puoluesihteeri suorastaan uhrataan. Politiikkaa läheltä seuraavat tietävät, että jos puolueen kannatus mataa ja vaaleissa tulee takkiin, puoluesihteerin ovi voi käydä.  Keskustan  Jouni Ovaska  lähti viime vuoden puoluekokouksessa  lyhyen kautensa jälkeen.  Kokoomuksen  Janne Pesonen  ilmoitti lähtevänsä pian sen jälkeen , kun kokoomus päätyi oppositioon.
 Puoluesihteerit eivät ole nyky-Suomessa poliittisia julkkiksia. Kun puolueissa valta on vuosien saatossa siirtynyt puoluekoneistolta eduskuntaryhmille, television ajankohtaisohjelmien vieraskattauksissa nähdään yhä useammin eduskuntaryhmien johtoa.
 Ryhmäpuheenjohtajilla on paljon sitä valtaa, jota puoluesihteerit saattoivat käyttää vielä joitain vuosikymmeniä sitten. Puoluesihteeriä ei siis ehkä tunnisteta ruokakaupassa, mutta puoluetoimisto ja -organisaatio ovat kuitenkin hänen vastuullaan.
 Se, että kentällä työ sujuu.
 Antton Rönnholm, Sanna Marin (sd.), Antti Kaikkonen (kesk.) ja Antti Lindtman (sd.) hallitusneuvotteluissa Säätytalolla keväällä 2019. Pekka Tynell / Yleisradio
 Rönnholmin piirroksessa puolueella , kuten talolla, on katto. Eikä katto saa vuotaa: tuvan on pysyttävä kuivana. Se tarkoittaa sitä, että puolueella on resurssit kunnossa, jotta se voi tehdä tehtävänsä.
 Sisällä tuvassa voi olla takka, mutta avotulta tupaan ei tehdä. Siis: puolueen sisällä konfliktit on pidettävä hallinnassa, liika riitaisuus myrkyttää liikkeen. Kukaan ei pidä uskottavana puoluetta, jonka jäsenet riitelevät julkisuudessa jatkuvasti.
 – Eikä kunnollinen talo ole umpio, vaan se hengittää, Rönnholm selittää.
 Se tarkoittaa sitä, ettei puolue voi sulkeutua yhteiskunnalta ja sen vaikutteilta. Hyvä puolue on kansan pulssilla, kuuntelee ja keskustelee jatkuvasti.
 Mutta kaikista tärkeintä on silti tukeva perusta ja se maa, jolle talo on rakennettu.
 Siinä missä kolme vuotta aiemmin puolueen johtoon valittua Antti Rinnettä kuvailtiin usein ammattiliittojyräksi, Rönnholmista ei voi sanoa samaa.
 Rönnholm valittiin nykyiseen  tehtäväänsä puheen voimalla, sanoo moni puoluekokousedustaja. Hän aloitti tehtävässään keväällä 2017.
 Kolme vuotta aiemmin puolueen johtoon valittua  Antti Rinnettä  kuvailtiin usein ammattiliittojyräksi. Rönnholmista ei voi sanoa samaa. Valintansa aikoihin hän työskenteli viestintätoimisto Milttonin Brysselin-toimistossa, vuosituhannen alussa hän avusti demaripääministeri  Paavo Lipposta .
 Naantalista kotoisin oleva Rönnholm peri puoluekantansa kotoa. Puoluekokoukseen vaikutuksen tehneessä puheessaan hän muisteli valokuvaa, jossa hän pitelee lapsena  Kalevi Sorsaa  kädestä. Ja työväenyhdistyksen kokouksia, joissa hän on ollut isänsä matkassa pienenä poikana.
 Puheessaan Rönnholm pohti poliittisia visioita, mutta myös varoitti puoluetta taantumasta.
 – Kampanjasuunnitelma tai poliittinen strategia, joka perustuu ajatukselle ”pitää vain saada oma ydin liikkeelle” ei koskaan tuo toivomaamme lopputulosta, hän sanoi.
 Toisella kierroksella hän voitti Palvelualojen ammattiliitto Pamissa pitkän uran tehneen  Hanna Kuntsin  – monen yllätykseksi.
 – Ihmiset hakevat politiikasta merkityksiä, Rönnholm uskoo. Laura Hyyti / Yle
 Juuri SDP:n perustaa  on Rönnholmin johdolla viimeiset vuodet rukattu.
 Moni puoluevaikuttaja on ollut taustakeskusteluissa ylpeä SDP:n ohjelmatyöstä, jota on tehty aivan uudella innolla. Se on tuottanut useamman sata sivua paperia: käsityksiä ja ajatuksia siitä, mihin tulevaisuuden Suomessa olisi SDP:n johdolla suunnattava.
 Joskus sille naureskellaan. Että joka viikkoko teiltä ilmestyy uusi pumaska! Että aivan tosissaanko puheenjohtaja Rinne kaivaa 116-sivuisen pumaskan pöydälle, kun hänen on vaalitentissä vastattava yksinkertaiseen kysymykseen lihaverosta!
 Rönnholm suhtautuu naureskeluihin olankohautuksella. Ohjelmatyö ei ole hänelle turhien paperien tuottamista, vaan sitä, mitä puolueen nimenomaan on tehtävä. Sitä, että yritetään miettiä ihmisiä puhuttelevat, tärkeät kysymykset ja antaa niille vastaukset.
 – Ihmiset hakevat politiikasta merkityksiä. Selityskehikkoja maailmalle, joka on kokoajan monimutkaisempi, Rönnholm sanoo.
 Some-ajan nopea yhteiskunta on saanut monet puolueet panostamaan erityisesti viestintään.
 Muistilehtiön sivu kääntyy .
 Nyt Rönnholm piirtää kolmion. Yhdessä kulmassa lukee  viestintä , toisessa  vapaaehtoistyö.  Kärjessä lukee  politiikka.
 Ne ovat puoluetoiminnan erilaiset kulmat. Someajan nopea yhteiskunta on saanut monet puolueet panostamaan erityisesti  viestintään .
 Kampanjabudjetit ovat kasvaneet ja puoluetoimistoille on palkattu somettajia.
 – Se on sitä, mitä 24/7-maailma vaatii. Välittömiä reaktioita, kykyä tehdä nopeasti, Rönnholm sanoo.
 Myös tulokset näkyvät nopeasti, niin hyvässä kuin pahassa. Lipsahtaneesta sammakosta rangaistaan, osuva lausahdus taas saattaa aiheuttaa hyvää nostetta.
 Rönnholm ajattelee, että viestinnän maailmassa tuloksia mitataan bisnesmaailman tyyliin eli kvartaaleittain, kolmen kuukauden sykleissä.
 Mutta  politiikassa  kvartaalin pitäisi olla ihmiselämän neljännes, siis 25 vuotta.
 – Monet puolueet pärjäsivät pitkään aika hyvin mielikuvaviestinnällä ja omanlaisillaan kulisseilla. Meillä oli politiikassa hallinnoinnin aikakausi, jolloin ei puhuttu ideologisista eroista, vaan pahimmillaan viestittiin pragmaattisista ratkaisuehdotuksista virkamiesmäisesti, Rönnholm sanoo.
 Puolueet siis unohtivat tärkeiden kysymysten ja ratkaisujen pohdinnan. Puolueet unohtivat  politiikan , Rönnholm uskoo.
 – Se on omanlaisensa pragmaattisuuden ansa. On helpompi tehdä viestintää kuin etsiä vaikeisiin kysymyksiin vaikeita ratkaisuja.
 Ja puolueet joutuivat ansaan. Elinkeinoelämän valtuuskunnan EVA:n  Arvo- ja asennetutkimuksessa suomalaisille esitettiin vuonna 2014  väite ”puolueet ovat ajautuneet yhä kauemmas tavallisen ihmisen ongelmista”. Vastaajista 76 prosenttia oli väitteen kanssa täysin tai jokseenkin samaa mieltä. Vain prosentti torjui väitteen täysin.
 Tällainen tulos on vastaus siihen, miksi ohjelmatyötä on tehtävä ja miksi perustaa on möyhittävä.
 Jos talon tekee saven päälle, ei se ihan heti vajoa. Mutta vuosien päästä alkaa tapahtua.
 – Ihmiset ovat mukana puolueessa sen takia, että he haluavat vaikuttaa ja kokea ylpeyttä, Rönnholm sanoo. Kuvassa hän kampanjoi kuntavaaleissa keväällä 2017. Jarno Kuusinen / AOP
 Kolmas kulma,  vapaaehtoistyö ,  tarkoittaa sitä, että tehdään yhdessä.
 Päätös poliittisesta ohjelmasta syntyi SDP:n puoluekokouksessa. Rönnholmin oma ajatus oli, että se pitäisi tehdä mahdollisimman suurella joukolla.
 – Ihmiset ovat mukana puolueessa sen takia, että he haluavat vaikuttaa ja kokea ylpeyttä. Siksi heidät pitäisi ottaa mahdollisimman hyvin mukaan ja avata prosessia, hän sanoo.
 Rönnholm kääntää muistion sivua ja palauttaa piirtämänsä talon näkyviin. Ihmisten osallistaminen on myös riskinottoa: se on sitä, että puolue ja sen johto altistaa ajatuksiaan ja on valmis kestämään myös kritiikkiä.
 – Talon täytyy hengittää, Rönnholm muistuttaa.
 Joissain puolueissa osallistamista ei välttämättä edes yritetä. Silloin perusta on heikko tai sitä ei ehkä ole lainkaan. Puolueen näkemykset muuttuvat nopeasti ja usein sen mukaan, mitä puheenjohtaja sattuu kulloinkin ajattelemaan.
 – Missä silloin on kuluttajansuoja?
 Rönnholm ei oikein osaa kertoa, mitä hän aikoo tehdä seuraavaksi.
 Rönnholm on johtanut  SDP:n puoluetoimistoa nyt kahden ja puolen vuoden ajan.
 Hän ei itse viitsisi arvioida, miten kulunut kausi on mennyt. Hyvin, kai. Monet keskeiset lupaukset on täytetty. Puoluetta on uudistettu, ohjelmaa on tehty, SDP on noussut Suomen johtoon.
 SDP:n kentällä hän kerää kehuja. Rönnholmia on pidetty yhtenä puolueen menestyksen arkkitehdeista. Mutta moni sanoo, että hän on erilainen kuin Antti Rinne. Ehkä heitä ei voisi luonnehtia sydänystäviksi. Rönnholm itse kehuu Rinteen rauhallista tyyliä.
 Ensi kevään puoluekokouksessa hänen pestinsä on katkolla. Rönnholm ei oikein osaa kertoa, mitä hän aikoo tehdä seuraavaksi. Kesäkuussa hän aloitti puoluesihteerin tehtävänsä ohella Eurooppa-ministeri  Tytti Tuppuraisen  erityisavustajana. Se on poikkeuksellista, sillä puoluesihteerin tehtävä on usein kokoaikainen työ.
 Rönnholm itse ajattelee, että puoluetta palvellaan parhaiten sieltä, missä kulloinkin on tarvetta. Eurooppa-ihmiseksi tunnustautuvan Rönnholmin mukaan loka-marraskuulle asti tarve liittyy EU:n monivuotisiin rahoituskehyksiin
 Entä puolen vuoden EU-puheenjohtajuuden jälkeen? Palaako Rönnholm puoluetoimistolle vai tähyileekö hän, vaikkapa, komissaari  Jutta Urpilaisen  kabinettiin?
 – Rahoitusneuvotteluiden valmistuttua palaan täysipäiväisesti puoluetoimistolle ja kauteni on katkolla ensi kesänä. En ole vielä päättänyt olenko ehdolla, hän sanoo.
 – Kaikki riippuu kaikesta, esimerkiksi siitä, miten tämän hallituksen toiminta lähtee varsinaisesti käyntiin. Kansanvaltaa ja suomalaisten asemaa ja sosiaalidemokratiaa voi tietysti edistää myös eurooppalaisella tasolla, eikä elämässä kannata sulkea mitään pois.
 Mutta ne ovat tulevaisuuden asioita, eikä niistä sen enempää.
 Rönnholmin mielestä puolue voi myöntää, ettei sillä ole valmiita vastauksia kaikkiin asioihin. Tärkeämpää on se, että on yritetty miettiä. – Ihmiset ovat armollisia, hän sanoo. Laura Hyyti / Yle
 Rönnholm haluaa jakaa  vielä yhden ajatuksen ohjelmatyöstä.
 Se on se, että lopulta yhdessä tekeminen on tärkeämpää kuin lopputulos.
 Rönnholmin mielestä puolue voi myöntää, ettei sillä ole valmiita vastauksia kaikkiin asioihin. Tärkeämpää on se, että on yritetty miettiä.
 – Vaikka ihmiset ovat kriittisiä, ovat he myös armollisia. Jo yrittäminen riittää.
 Ja puolueiden on yritettävä. Muuten yhä harvempi jaksaa uskoa, että puolueilla, jotka käyttävät merkittävää valtaa, olisi mitään todellista annettavaa demokratialle.
 Silloin puolueet todistavat olevansa sellaisia, mistä niitä syytetään. Vain välineitä vallan tavoitteluun ilman ideologisia päämääriä tai ratkaisuja ongelmiin. Onttoja fasadeja, joiden sisällön voi vaihtaa aina tarpeen mukaan erilaiseksi.
 – Tyhjät kuoret ilman sisältöä, talo ilman perustaa, Rönnholm luettelee.
 – Se olisi kuin kirkko ilman uskoa. Miksi sinne kukaan menisi?

SDP:n puoluesihteeri käveli Kaisaniemen puistoon ja keksi: hyvin toimiva puolue on kuin vanha puutalo


Summary: Tampereella kisataan viikonloppuna kansainvälisistä mitaleista. Kaupunkiin saapuu pyörätuolitanssijoita 13 maasta.

Tamperelaisen tanssisalin kaiuttimista kajahtaa musiikki.
 – Saanko luvan vai tanssitaanko ensin, vitsailee  Rami Isomäki  ja käy pokkaamassa vaimonsa  Janeten  tanssiin.
 Tätä tangoa ei taivutella perinteisessä käsiotteessa. Tanssijat liukuvat musiikin tahdissa vierekkäin, sillä heidän lisäkseen parketilla on kaksi pyörätuolia.
 Pariskunnasta kumpikin on käyttänyt pyörätuolia lapsesta saakka. Tanssi tapahtuu istuma-asennon ehdoilla.
 – Eri tanssilajien aksentit tehdään käsillä, vartalolla ja pyörätuolin liikkeellä. Tango on tuolissakin tanssittuna terävämpää ja esimerkiksi rumban liikkeet pehmeämpiä, Rami Isomäki kuvaa.
 – Tanssi ei saa näyttää siltä, että vain istumme pyörätuolissa. Sen pitää näyttää siltä, että pyörätuoli lentää, Janette Isomäki lisää.
 Pitää näyttää siltä, että pyörätuoli lentää.  Janette Isomäki
 Sähköpyörätuoli tekee hitaammat piruetit
 Isomäet ovat Suomen ainoa pyörätuolitanssipari, joista toisella on manuaalinen ja toisella sähköpyörätuoli. Välineiden eroavaisuudet otetaan huomioon koreografioissa.
 – Rami pyörii tuplasti ympäri kun minä pyörähdän vain kerran. Sähkäri on hitaampi, Janette Isomäki kertoo.
 Vaikka vaimon tuoli on dominoivampi, eivät paritanssin perinteiset säännöt muutu.
 – Tässäkin mies vie aina, Rami Isomäki sanoo.
 – Mutta suoralla minä painelen ohi, vaimo nauraa.
 Sähköpyörätuoli on hitaampi kuin manuaalinen. Kavaljeeri pyörähtelee siis tuplasti kun daami tekee vain yhden piruetin. Jani Aarnio / Yle
 Murhapallosta parketille
 Jos mies pääseekin tanssilattialla viemään, on daami kuitenkin hoitanut suhteen tärkeimmät ohjailut.
 – Sanoin jo 8-vuotiaana, että tuo jätkä on minun, Janette Isomäki paljastaa.
 Rami ehti antaa pakit pariin kertaan, mutta kolmannella yrittämällä hänelle annettiin avaimet käteen – kirjaimellisesti.
 – Janette sanoi, että siinä on ja jos et tiedä mitä niillä tehdään, anna takaisin. En ole vielä antanut, aviomies pudistelee naureskellen päätään.
 Janette sai minut tanssisalille, vaikka olin vannonut valmentajalle, että minähän en tuon kynnyksen yli tule.  Rami Isomäki
 Myös yhteinen tanssiharrastus on alun perin vaimon idea.
 – Janette sai minut tanssisalille, vaikka olin vannonut valmentajalle, että minähän en tuon kynnyksen yli tule. Aiemmin pelasin pyörätuolikoripalloa ja pyörätuolirugbya, joka tunnetaan myös nimellä  murder ball , murhapallo, Rami Isomäki hekottaa.
 Vaimon päätöksestä ei kuitenkaan voinut valittaa, ja nyt tanssisalilla viihdytään tasaveroisesti. Välillä valmentajan on täytynyt komentaa pariskunta harjoituslattialta kotiin keskittymään kisoihin mielikuvaharjoitteiden avulla.
 Tärkeintä on, että on hauskaa. "Meillä on yleensä aina hyvä meininki, vaikka kuviot olisivatkin välillä hukassa. Valmentaja on sanonut, että pitäkää toi", Rami Isomäki nauraa. Jani Aarnio / Yle
 Tähtäimessä kansainvälinen kulta
 Pyörätuolitanssi on vammaisliikuntalaji, jota harrastetaan niin kuntoilu- kuin kilpailumielessä. Isomäet ovat parketilla sekä huvin että tavoitteiden vuoksi. Kolme vuotta tanssinut pari on keräillyt SM-kisoista kirkkaimmillaan hopeamitaleja, ja nyt tähtäimessä ovat kansainväliset mitalit – mieluusti kultaiset.
 Tampereella järjestetään viikonloppuna ensimmäistä kertaa  kansainvälisen paralympiakomitean alainen pyörätuolitanssikilpailu . Osallistujia Hervantaan matkustaa Suomen lisäksi yhteensä 12 eri maasta, ja parketilla pyörähtää viikonlopun aikana lähes 80 tanssijaa tuoleineen.
 Kilpailusäännökset ovat vasta menneet uusiksi, mikä tarkoittaa muun muassa sitä, että parit tanssivat valssin, tangon ja samban lisäksi myös cha chan.
 – Se on meille uusi tanssi, mutta sopii hyvin, kertoo Janette.
 Suomi on Rami Isomäen mukaan kovatasoinen tanssimaa, mutta kansainvälisten kisaajien joukossa on kovia vastuksia.
 Kovat ovat Isomäkien tavoitteetkin.
 – Kultaa haetaan, sanoo Janette, eikä miehellä ole vastaansanomista tähänkään.

Janette Isomäki päätti jo lapsena, että poika pyörätuolissa on hänen – tanssilattialla se on silti mies joka vie, kun pari kisaa mitaleista


Summary: Pelaajien mukaan treffipeli ei ole yksinäisten naisten parisuhdeleikki vaan jatkumoa romanttisille elokuville.

Äkkiseltään voisi vaikuttaa siltä, että miljoonat kiinalaisnaiset ovat seonneet. Syynä ovat miehet, tarkemmin sanottuna neljä parikymppistä komistusta.
 Miehistä yksi on erikoisjoukkojen poliisi, toinen luottokorttiaan heiluttava toimitusjohtaja, kolmas pop-tähti ja neljäs salaperäinen tiedemies. Kaikki piirittävät yhtä ja samaa naista, parikymppistä videotuottajaa – eli sinua.
 Pelissä voi tapailla neljää miestä: erikoisjoukkojen poliisia (ylhäällä vasemmalla), poptähteä (ylhäällä oikealla), tutkijaa (keskellä) ja toimitusjohtajaa (alhaalla).
 Jenny Matikainen / Yle
 Kaikki neljä ovat kiinnostavia, jopa arvaamattomia, mutta aina olemassa sinua varten. Heillä on hellä ääni, maskuliiniset otteet ja vaaleanpunaiset jutut.
 – Kaikki on suhteellista, paitsi sydämeni. Se on yksin sinun, kuiskaa tiedemies.
 – Olet tosirakkauteni, laulaa pop-tähti rannalla vain sinulle.
 Juoni kulkee tekstityksenä ruudulla. Miesten repliikit voi myös kuunnella. Tässä teksti kertoo, että Li Zeyan epäröi hetken ja katsoo ruusua silmät hymyillen. Jenny Matikainen / Yle
 Toimitusjohtaja nimeltään  Li Zeyan  puolestaan on aina valmis kaivamaan mustan luottokorttinsa esiin, kun tarvitset jotain. Li onkin miehistä suosituin, koska hän on satumaisen rikas ja rakastavasti komenteleva, sanoo  Gu Yu .
 Juuri sellaisesta kaikki pitävät, hän lisää.
 Treffipeli nousi hitiksi heti ilmestyttyään
 Toisin kuin miehet, 24-vuotias Gu on aivan oikea ihminen. Hän istuu ketjukahvilassa pekingiläisen toimistotornin aulassa ja hörppii jääkahviaan.
 Gu on yksi miljoonista kiinalaisnaisista, jotka ovat ladanneet puhelimiinsa suosikkipelin “Rakkaus ja tuottaja”. Siinä pelaaja tapailee neljää kuvitteellista miestä ja yrittää samalla pelastaa tuotantoyhtiönsä konkurssin partaalta.
 Gu Yu pelasi Rakkaus ja tuottaja -peliä aluksi muutaman tunnin päivässä. Häntä kiinnosti, miten pelin tarina etenee. Jenny Matikainen / Yle
 Ilmestyttyään joulukuussa 2017 peli oli Kiinassa välitön hitti. Parissa kuukaudessa se oli ladattu sovelluskaupoista seitsemän miljoonaa kertaa. Päivittäin pelin ääressä oli jopa neljä miljoonaa kiinalaista. Suurin osa pelaajista on parikymppisiä naisia.
 Teknologiatoimittajana työskentelevä Gu sanoo käyttäneensä peliin alkuhuumassa pari-kolme tuntia päivässä. Hän päätti kuitenkin, ettei käyttäisi peliin rahaa.
 Monet muut ovat olleet valmiita maksamaan. Parhaimmillaan Rakkaus ja tuottaja tahkoi päivässä 2,6 miljoonaa euroa.
 Maksamalla pelissä saattoi avata uusia juonenkäänteitä, päästä treffeille ja edistää mahdollisuuksiaan miesten kanssa. Kerrankin rahalla sai rakkautta.
 Helliä kosketuksia hotellihuoneessa
 Kyseessä ei ole taitopeli vaan eräänlainen visuaalinen novelli. Sankarittaren tarina juoksee puhelimen ruudulla tekstinä, ja pelaaja saa tehdä päätöksiä sen etenemisestä. Miesten repliikit voi kuulla myös äänenä.
 Haluat jatkaa toimitusjohtaja Li Zeyanin kanssa hotellihuoneeseen? Kyllä vai ei.
 Villi arvaus: useimmat valitsevat kyllä.
 Luvassa on kädestä pitämistä pimeässä huoneessa, mutta ei juuri sen enempää. Seksiä pelissä ei ole, sillä sellainen ei ole kiinalaispeleissä sallittua.
 Pelin päähahmo on tuotantoyhtiön omistava nuori nainen, jolle pelaaja voi itse antaa nimen. Tässä hän tapaa tutkija Xu Mon.
 Jenny Matikainen / Yle
 Pelin suosio on innoittanut analyysejä, joiden mukaan kiinalaisnaiset innostuivat unelmapoikaystävien tarjoamasta virtuaalirakkaudesta, koska oikean kumppanin löytäminen on hankalaa.
 Kiinassa on jo pitkään puhuttu pariutumisen vaikeudesta. Syypäiksi on usein osoitettu koulutetut kaupunkilaisnaiset, joille ei kelpaa kuka tahansa miesehdokas. Avioliitto- ja syntyvyystilastot osoittavat, että yhä useampi on valmis odottamaan. Osa naisista haluaa olla yksin, mutta useimmat etsivät sitä oikeaa.
 Voisiko mobiilipeli siis ratkaista ongelman? Tarjota huomiota ja rakastetuksi tulemisen tunnetta? Ehkä saada naiset unohtamaan tosielämän ihmissuhteiden huonot puolet. Siihen se ainakin pyrkii.
 "Joukko yksinäisiä, friikkejä, sekopäisiä luusereita"
 Pelin kehittänyt Paper Studio -yhtiö astui kuitenkin omaan ansaansa. Se ajatteli, että pelaajat näkevät itsensä rakkaudennälkäisinä sinkkuina tai huonossa suhteessa kärsivinä pelastatettavina.
 Viime vuonna peliyhtiö julkaisi mainosvideon, jossa verta ja lihaa olevat naiset kiistelevät pelin virtuaalisista miehistä.
 Mainos suututti monet pelaajat.
 "Katsoin mainosta minuutin ja poistin pelin", kommentoi nimimerkki Springwillow nettikeskustelussa.
 "Peliyhtiöllä näyttää olevan samat ennakkoluulot kuin muillakin. He uskovat, että pelaajat ovat joukko yksinäisiä, friikkejä, sekopäisiä luusereita. Yhtiön kannattaisi ymmärtää paremmin yleisöään, jos he haluavat myydä tuotteitaan", kirjoitti puolestaan nimimerkki GanwuHamster kiinalaisella kysymys–vastaus-sivustolla.
 Myös Gu Yu karsastaa tulkintaa, jonka mukaan Rakkaus ja tuottaja -pelin pelaajat kuvittelisivat sen hahmot oikeiksi ja täyttäisivät niillä poikaystävän jättämän aukon.
 – Se on sama kuin jos joku fani haluaa kuvitella, että  Brad Pitt  on hänen poikaystävänsä. Totta kai he tietävät, että se ei ole totta.
 Nykypäivän herra Darcy – otome-peleissä voi fantasioida
 Yu vertaa Rakkaus ja tuottaja -pelin pelaamista muihin romanttisiin kulttuurituotteisiin. Se on viihdyttävää, kevyttä ja siitä voi jutella kavereiden kanssa.
 Kyse on siis samasta asiasta kuin lukisi  Jane Austenia  tai katsoisi Twilight-sarjaa: romanttisten tarinoiden tarpeesta. Toimitusjohtaja Li Zeyan on nykypäivän herra Darcy.
 "Hän hymyilee ja suutelee sinua hellästi kädelle", kertoo tekstitys. Kuvassa on pelin suosituin mieshahmo Li Zeyan.
 Jenny Matikainen / Yle
 Tällaisille romanttisia suhteita simuloiville novellimaisille peleille on olemassa nimikin: otome-pelit.
 Lajityyppi ei ole uusi, se kehitettiin Japanissa jo 1990-luvulla. Pelaajan päämääränä on yleensä muodostaa romanttinen suhde jonkun pelihahmon kanssa. Kohderyhmänä ovat useimmiten naiset.
 Japanin ulkopuolella otome-pelit ovat pitkään pysyneet pienen alakulttuurin harrastuksena.
 Rakkaus ja tuottaja -pelin edetessä ei jää epäselväksi, että se tarjoilee pelaajalle hyvin perinteisiä sukupuolirooleja.
 Jos päätit aiemmin lähteä Li Zeyanin kanssa hotellihuoneeseen, luvassa on kuiskuttelua ja koskettelua. Ulkona riehuva ukkosmyrsky nimittäin katkaisee sähköt ja valot sammuvat.
 Li tarttuu tuottajaa, sinua, vyötäröltä.
 – Pelottaako, hän kähisee täydellisellä näyttelijän äänellään.
 Pelottaa tietenkin. (Voit katsoa kohtauksen  englanninkielisen version täältä .)
 Pelin suosion perusteella tarinan tarjoamat roolit eivät näytä häritsevän kiinalaisnaisia. Myöskään miespuolista pelaajaa, 24-vuotiasta  Teng Haoa , heteronormatiivinen maailmankuva ei haittaa.
 – En jaksa välittää stereotypioista tässä pelissä. Ihmiset tarvitsevat näinä aikoina pakopaikan ja sellainen löytyy fantasiasta.
 Oikea elämä on eri asia, Teng sanoo. Peli on pelkkää saippuaoopperaa.
 Teng Hao ajattelee, että Rakkaus ja tuottaja -pelin hahmot ovat idoleja siinä missä laulajat tai näyttelijät. Hän kiinnostui pelistä koska "siitä oli pakko tietää". Jenny Matikainen / Yle
 Nuoret naiset valmiita tuhlaamaan sisältöön
 Teng innostui pelistä aluksi sen luoman hypen vuoksi, mutta kyllästyi siihen pian.
 – Viime vuonna pelistä oli pakko tietää. Mutta lopulta se käy todella tylsäksi, hän sanoo.
 Nyt trenditietoisten kiinalaisnuorten elämään on tullut jo jotain muuta, pekingiläinen pr-ammattilainen sanoo.
 Tänä keväänä peli julkaistiin englanniksi nimellä Mr Love: Queen’s Choice.
 Myös Gu Yu luopui lopulta pelistä ja päätyi katsomaan tuottajan rakkausseikkailuja kuin tv-sarjaa. Pelaajat julkaisevat pelatessaan kuvaamiaan ruutukaappausvideoita netissä, ja kuka tahansa voi seurata unelmatreffejä maksamatta mitään.
 Rakkaus ja tuottaja antoi Gulle lopulta jotain virtuaalipoikaystäviä parempaa: oikean ystävän. Gu tutustui pelatessaan toiseen pekingiläisnaiseen, ja nyt he pitävät yhteyttä vanhanaikaisesti tapaamalla ja tekemällä asioita yhdessä.
 Gu Yu tutustui pelatessaan toiseen pekingiläisnaiseen ja heistä tuli ystäviä. Jenny Matikainen / Yle
 Peli ei siis ole korvannut ihmissuhteita vaan luonut niitä.
 Viime vuoden tammikuussa rikkaan toimitusjohtaja Li Zeyanin fanit ostivat yhdessä shenzheniläiseen pilvenpiirtäjään jättimäisen valomainoksen.
 "Hyvää syntymäpäivää Li Zeyan! Ostimme tämän mustalla kortillasi, joten älä ihmettele!" mainos totesi.
 Huumorista huolimatta kaikki varmasti tiesivät, kenen rahoja oikeasti tuhlattiin.
 Rahassa piileekiin lopulta tarinan opetus: nuoret kiinalaisnaiset ovat valmiita käyttämään peleihin miljoonia. Siksi heitä kannattaa pitää kuin kukkaa kämmenellä, ei alentaa mielikuvitusmiesten perässä juoksevien hölmöläisten tasolle.

Kilpakosijat kuiskuttelevat korvaan kiinalaisessa hittipelissä – Miljoonat kiinalaiset naiset nollaavat virtuaalipoikaystävien juonenkäänteillä


Summary: Yhdysvallat ja Venäjä vetäytyivät perjantaina INF-sopimuksesta.

Yhdysvaltain presidentti  Donald Trump  haluaa, että Kiina ja Venäjä ovat mukana mahdollisessa uudessa ydinasesopimuksessa.
 Trump kommentoi asiaa sen jälkeen, kun  Yhdysvallat vetäytyi perjantaina INF-ohjussopimuksesta . Myös Venäjä on irtautunut sopimuksesta, joka kielsi maasta laukaistavat lyhyen ja keskipitkän matkan ohjukset.
 Trump kertoi keskustelleensa uudesta sopimuksesta sekä Kiinan että Venäjän kanssa. Trumpin mukaan molemmat ovat olleet erittäin kiinnostuneita asiasta.
 – Sopimus, jolla sekä he että me vähennämme ydinaseita olisi mahtava asia maailmalle. Uskon, että niin tapahtuu, Trump sanoi.
 Yhdysvallat syytti Venäjää INF-sopimuksen rikkomisesta vetäytyessään vuonna 1987 solmitusta sopimuksesta. Yhdysvaltojen mukaan Venäjä on ottanut käyttöön risteilyohjuksen, jollaista sopimus ei salli.
 Trump sanoo keskustelleensa Venäjän kanssa siitä, miten asevarustelukilpailu voitaisiin välttää sopimuksen rauettua.

Trump: Kiinan pitää olla mukana seuraavassa ydinasesopimuksessa


Summary: Aspiriinia suositeltiin pitkään varmuuden vuoksi sydän- ja aivoinfarktien estämiseen, eikä haittoja uskottu olevankaan. Laajat tutkimukset ovat vastikään osoittaneet, että perustervettä aspiriini ei hyödytä, mutta haittoja siitä on.

Vielä viime vuosikymmenellä asetyylisalisyylihappo oli lääkärien suosittelema jokapäiväinen ennalta ehkäisevä lääke ihmisille, joilla oli sydän- ja veritautisairauksien riskitekijöitä, vaikka itse tautia ei ollutkaan.
 Tunnetuimman tuotemerkkinsä mukaan aspiriiniksi kutsutun lääkkeen uskottiin tasapainottavan tupakoinnin ja kohonneen verenpaineen kaltaisia riskejä. Päivittäisellä tabletin puolikkaalla tai neljänneksellä ei nähty haittavaikutuksia.
 Nykyisin asian on osoitettu olevan aivan toisin: haittoja on mutta hyötyjä ei. Hyödyt päihittävät haitat vain niillä, joilla on sydän- tai verisuonisairaus.
 Aspiriini vaikuttaa veren hyytymiseen estämällä verihiutaleita liittymästä yhteen. Siten se voi estää verisuonten tulppaantumista. Mutta samasta syystä siitä voi koitua mahasuolikanavan verenvuoroa tai jopa aivoverenvuoto.
 Omalta valinnalta hyväksytään haitat
 Ihmiset ymmärtävät aspiriinin haitat paremmin kuin ennen, mutta ihmelääkkeen maine ei ole kaikkien mielistä karissut, sanoo Turun yliopiston professori, kardiologian erikoislääkäri  Juhani Airaksinen .
 – Kyllä vieläkin on illuusiota ja uskoa, että se kuitenkin voisi ehkäistä sydän- ja aivoveritulppia, terveilläkin. Aika monet iäkkäät ihmiset ovat tottuneet käyttämään aspiriinia ja ajattelevat, että ovat sillä tavoin paremmassa suojassa sydäninfarktilta.
 Jos aspiriini olisi lääkärin määräämä hoitoa, siihen varmasti suhtauduttaisiin eri tavalla, Airaksinen uskoo.
 –Media ja myöskin potilaat suhtautuvat kriittisesti rokotuksiin, joilla on hyvin vähän ja kyseenalaisiakin sivuvaikutuksia. Mutta kun aspiriini on itsehoitoa, jonka potilas itse valitsee, siltä hyväksytään paljon enemmän myös hyvinkin vakavia sivuvaikutuksia.
 Aspiriinin tiedetään jopa lisäävän kuolleisuutta iäkkäillä ihmisillä, jos sitä käyttää ilman selvää lääketieteellistä syytä, Airaksinen huomauttaa.
 Aspiriinin juuret ovat tuhansien vuosien takana, pajun kuoren pureskelussa. Kuori sisältää salisylaattia, jonka ihmiset huomasivat alentavan kuumetta ja vähentävän kipuja.
 Mahtavatko kaikki ajatellakaan aspiriinia lääkkeenä, vai vertautuuko se aamulla napattavaan vitamiinilisään? Tulevatko kaikki ajatelleeksi, että aspiriini on tulehduskipulääke, jolla on myös haitallisia vaikutuksia kuten muillakin tulehduskipulääkkeillä?
 – On totta, että lääkärin täytyy varmistaa, käyttääkö potilas aspiriinia oma-aloitteisesti. Jotkut eivät tuo sitä spontaanisti esille. Vaikka tieto haitoista on lisääntynyt, jotkut ehkä suhtautuvat aspiriiniin niin, että se on heidän oma valintansa, he ovat tottuneet käyttämään sitä ja haluavat käyttää edelleen, Airaksinen vastaa.
 Hänen mukaansa tästä asiasta joutuu neuvottelemaan vastaanotolla aika varovasti, suosittelemaan lopettamista ja kertomaan potilaalle, ettei aspiriinin hyödystä ole mitään näyttöä terveillä ihmisillä ja turhaan käytettynä siitä voi päinvastoin olla haittaa.
 Aspiriinista luopuminen saattaa olla hankalaa, jos sitä on käyttänyt kymmenen vuotta ilman minkäänlaisia ongelmia. Aspiriinin riskit ovat kuitenkin aika pieniä yksittäiselle ihmiselle, Airaksinen sanoo.
 – Jos lääkäri määrää lopettamaan ja sen jälkeen tuleekin aivoinfarkti tai sydänveritulppa, silloin ajatellaan helposti, että lääkkeen lopettaminen on syynä siihen.
 Viime kuussa ilmestyneen tutkimuksen mukaan neljännes yli 40-vuotiaista yhdysvaltalaisista, joilla ei ole sydän- tai verisuonisairauksia, syö aspiriinia päivittäin. Miljoonat tekevät niin, vaikka heidän lääkärinsä on suositellut käytön lopettamista.
 Airaksinen korostaa, että aspiriinia tulee edelleen käyttää, jos on sepelvaltimotauti tai esimerkiksi kaulavaltimossa ahtaumia. Silloin hyöty on selvä.
 – Meillä on hyvin paljon sepelvaltimotauti- ja aivoverenkiertohäiriöpotilaita, jotka tarvitsevat aspiriinia.
 Tutkimukset kumosivat kaikki hyödyt
 Käsitys aspiriinista terveiden ihmisten ennalta ehkäisevänä lääkkeenä on lääkäreilläkin muuttunut aika vastikään. Ei siitä monta vuotta ole, kun ajatukset olivat vielä aivan toisensuuntaisia, Juhani Airaksinen sanoo.
 Koska aspiriini oli hyödyllistä sepelvaltimotautia poteville, ajatus laajeni niin, että hyödyn ajateltiin koskevan myös valtimotautien vaaratekijöitä, hän kertoo.
 –80-luvulla saatiin tutkimuksissa jonkin verran näyttöä siitä, että aspiriinista olisi hyötyä myös terveille ihmisille, joilla on niitä vaaratekijöitä, kuten diabetesta, tupakointia ja korkeaa verenpainetta.
 Viime vuonna laajat tutkimukset näyttivät aivan toista. Hyötyjä ei näkynyt enää yhdessäkään tutkimuksessa.
 – Sillä tavoin ollaan tässä asiassa vasta nyt varmalla pohjalla. Varsinaisesta muutoksesta on runsas vuosi, nyt ollaan sen jälkimainingeissa ja informaatioita on pyritty levittämään, Airaksinen sanoo.
 The New England Journal of Medicine -lehdessä ilmestyi viime syksynä kolme "Aspiriini iäkkäitten sairauskohtauksien ehkäisijänä" eli ASPREE-tutkimusta, joihin osallistui yli 19 000 yli 65-vuotiasta perustervettä yhdysvaltalaista ja australialaista:
 Effect of Aspirin on Cardiovascular Events and Bleeding in the Healthy Elderly Affect of Aspirin on All-Cause Mortality in the Healthy Elderly Effect of Aspirin on Disability-free Survival in the Healthy Elderly
 Kipulääkkeenä aspiriini on mennyttä aikaa
 Ihmisellä täytyy tietysti olla valinnanvapaus sen suhteen, mitä hän tekee tai jättää tekemättä terveytensä eteen, mutta aspiriini on problemaattinen asia, kuten kaikki veren hyytymiseen vaikuttavat lääkkeet, Juhani Airaksinen sanoo.
 Tulehduskipujen hoidossa aspiriini on kyllä tehokas, mutta verenvuotovaikutukset mahasuolikanavassa tekevät siitä ongelmallisen. Siksi sillä ei enää ole merkitystä kipujen hoidossa, vaan niitä kannattaa hoitaa modernimmilla lääkkeillä, joilla on vähemmän sivuvaikutuksia mahassa, hän suosittelee.
 Vaihtoehdotkaan eivät tosin ole ongelmattomia, eivätkä ihmiset tule Airaksisen mukaan useinkaan maininneeksi niidenkään käytöstä ollessaan lääkärin puheilla, ellei tämä erikseen kysy.
 – Esimerkiksi ibuprofeenista on hyvin paljon haittaa sydämen tai munuaisten vajaatoiminnasta kärsivälle potilaalle. Ne voivat provosoida veren kaliumarvojen nousua ja sen tyyppisiä haittoja.
 Internetin opit näkyvät vastaanotolla
 Suomen päivittäistavarakaupat haluaisivat käsikauppalääkkeitä hyllyihinsä. Monissa muissa maissa itsehoitolääkkeiden monopoli ei ole apteekeilla. Jos se Suomessakin purettaisiin, miten Airaksinen arvelisi sen vaikuttavan esimerkiksi juuri tulehduskipulääkkeiden käyttöön?
 – En usko, että se hirveän paljon vaikuttaisi. Apteekissa on tietysti se etu, että sieltä saa neuvontaa lääkkeiden käytöstä ja ohjausta myös siitä, mikä on turvallista käyttöä. Se puuttuu, jos lääkkeitä saa kaupan tai huoltoaseman hyllystä.
 Nykyään neuvoja löytyy myös internetistä. Se on toisaalta hyvä, toisaalta huono asia, sillä tarjolla on kaikenlaista tietoa, totta ja tarua. Kardiologi Airaksinen sanoo, että netin vaikutus näkyy lääkärien työssä.
 – Varmasti yleislääkärien vastaanotolla. Sinne tulee varmasti enemmän potilaita, jotka ovat lukeneet netistä jotakin mutta eivät pysty asemoimaan, mitä se heidän kohdallaan tarkoittaa. Voi myös olla epäluottamusta lääkärin mielipiteeseen, kun hän suhtautuu asioihin koululääketieteen tietämyksen mukaisesti.
 Airaksisen mukaan tällä hetkellä muodissa lienevät eniten ferritiini- eli veren raudanpuuteasiat.
 – Koko ajan tulee uusia asioita, joissa on erilaisia asiantuntijamielipiteitä suuntaan ja toiseen, Juhani Airaksinen.
 Jotkin asiat tosin vakiintuvat perustotuudeksi. Niissä näytön aste on korkeinta mahdollista luokkaa ja isoja tutkimuksia on paljon, mutta lääkärin eteen tulee paljon sellaista, josta ei ole vahvaa näyttöä.
 Tämä päivän iäkäs ei ole kuin 70-luvulla
 Kun vain pieni osa on varmaa tietoa, lääkärin täytyy luottaa sen hetken parhaaseen tietoon, joka saattaa kymmenen vuoden kuluttua muuttua toiseen suuntaan, kuten aspiriinin ennalta ehkäisevässä käytössä on tapahtunut.
 – 80-luvulla ei vielä ollut statiinihoitoja käytössä. Verenpainetta hoidettiin huonommin kuin nykyään. Tupakointia oli paljon enemmän. Silloin aspiriinilla oli paljon enemmän jalansijaa kokonaisuuden kannalta. Nyt ihmiset keskimäärin huolehtivat terveydestään paremmin.
 Niinpä aspiriin hyödyt ovat pienentyneet hyvin paljon mutta haitat ovat ennallaan, Airaksinen summaa.
 – Silläkin tavalla totuus tavallaan muuttuu, koska kohderyhmä muuttuu. 70-vuotiaat ihmiset olivat 70-luvulla erilaisia kuin tällä hetkellä. Nykyajan iäkkäät ihmiset ovat keskimäärin paljon parempikuntoisia. Lääketiede on mennyt monella tavalla eteenpäin, ja myös elämänolot ovat muuttuneet.
 Sepelvaltimotauti on Suomen suurimpia kansantauteja, mutta kuolleisuus etenkin miehillä on vähentynyt viime vuosikymmeninä selvästi. Vuonna 1991 kuoli noin 9 500 ihmistä, vuonna 2014 noin 3 800, tilastoi THL.
 Lääkärin vastaanotolla näkyy myös sukupolvien ero. Nuoret ovat lääkäreitä kohtaan kriittisempiä kuin vanhat. Toisaalta potilaalla voi olla myös väärä käsitys lääketieteen mahdista ja siitä, mihin lääkäri pystyy.
 – Joskus nuorilla ihmisillä on sellainen ajatus, että lääkärit pystyvät parantamaan, jos vain haluavat. Että se on tahtokysymys. Mutta kyllä lääketieteellä on edelleen aika lailla selvät rajansa. Paljon pystytään tekemään, mutta paljon on sellaista, mille ei pystytä tekemään yhtään mitään.
 Positiivisen kehityksen puolelta Airaksinen ottaa esimerkiksi juuri sepelvaltimotautipotilaat ja heidän elämänsä toisaalta 30–40 vuotta sitten, toisaalta nyt.
 – Potilaat olivat huonokuntoisia. Heillä oli koko ajan rintakipuja, ja he jonottivat tutkimuksiin vuosikausia. Nyt sepelvaltimotautipotilaita on paljon enemmän, mutta he pystyvät elämään normaalielämää.
 Se vaatii taudin mukaista lääkitystä – ja myös aspiriinia siinä sivussa, professori Juhani Airaksinen sanoo.

Käsitys aspiriinista ihmelääkkeenä on kaatunut tutkimuksissa mutta kaikki eivät sitä usko


Summary: Viittä aktivistia syytetään joukkolevottomuuden lietsomisesta.

Moskovassa on tänään tiedossa uusi opposition mielenosoitus. Viime viikkojen mielenosoituksissa on vastustettu päätöstä sulkea oppositioehdokkaat Moskovan paikallisvaalien ulkopuolelle.
 Viime lauantain mielenosoituksessa pidätettiin tarkkailujärjestön mukaan lähes 1 400 ihmistä, mikä on laajin protesteihin kohdistunut tehoisku vuosiin.
 Perjantaina moskovalainen oikeusistuin määräsi viisi mielenosoituksen järjestäjiin kuulunutta aktivistia vangittaviksi. Heitä syytetään joukkolevottomuuden lietsomisesta, mistä maksimirangaistus on 15 vuotta.
 Myös viisi muuta ihmistä pidätettiin perjantaina liittyen viimeviikkoisen mielenosoituksen tutkintaan.
 Oppositio kiistää syytökset. Sen mukaan mielenosoitus oli rauhanomainen ja väkivaltaan syyllistyivät poliisit.
 Myös tälle lauantaille on suunnitteilla mielenosoitus, vaikka viranomaiset ovat varoittaneet sellaisen järjestämisestä. Mielenosoittajat eivät ole saaneet viranomaisilta lupaa protesteille.
 Lähes kaikki merkittävät oppositiojohtajat, mukaan lukien  Aleksei Navalny i pidätettiin ennen viime viikon mielenosoitusta. Monia moskovalaisia on suututtanut se, ettei opposition ehdokkaiden ole sallittu asettua ehdolle syyskuun paikallisvaaleissa.
 Lisää aiheesta:
 Venäjän viranomaiset tutkivat Moskovan protestia joukkolevottomuuksina – Lainkohta mahdollistaa jopa 15 vuoden tuomiot
 Sairaalaan "vakavan allergiakohtauksen" vuoksi joutunut Navalnyi palautettiin vankilaan – Lääkäri: Kaikkia testejä ei ehditty tehdä

Moskovassa odotettavissa opposition mielenosoitus – edellinen johti yli tuhannen mielenosoittajan pidättämiseen


Summary: Seksuaalirikossyytteet ovat varjostaneet Kellyn uraa jo vuosikymmenten ajan.

Grammy-palkittu laulaja  R. Kelly  vakuutti perjantaina syyttömyyttään New Yorkin Brooklynissä pidetyssä syytteenasettamiskuulemisessa.
 52-vuotiasta, oikealta nimeltään  Robert Kellya  syytetään muun muassa alaikäisten tyttöjen houkuttelemisesta seksiin kanssaan. Lisäksi häntä syytetään muun muassa yhden uhrin kidnappaamisesta sekä seksiin pakottamisesta.
 Oikeus ei päästänyt artistia takuita vastaan vapaalle jalalle pakoriskin vuoksi.
 Julkisuudessa on jo kauan huhuttu R&B-laulajan ylläpitämästä seksikultista ja hänen mieltymyksestään alaikäisiin tyttöihin. Kelly on kahden vuosikymmenen ajan ollut lukuisten seksuaalisyytösten kohteena. Hän on toistuvasti kiistänyt syytökset.
 Viimeisimmät syytteet nostettiin pian sen jälkeen, kun  Surviving R. Kelly  -dokumentti julkaistiin tammikuussa. Kuusiosaisessa dokumenttisarjassa useat naiset syyttivät Kellyä seksuaalisesta hyväksikäytöstä.
 Lisää aiheesta:
 R&B-laulaja R. Kelly on taas pidätetty – jälleen uusia seksirikossyytteitä

Oikeus ei päästä seksuaalirikoksista epäiltyä R. Kellya vapaalle takuita vastaan pakoriskin vuoksi


Lounais-Suomen poliisi etsii 12-vuotiasta poikaa Varsinais-Suomen Aurassa.
 Viimeinen havainto Sampo-nimisestä pojasta on Aurassa iltaseitsemän jälkeen.
 Kadonnut on pukeutunut harmaaseen t-paitaan, sinisiin collegehousuihin ja sandaaleihin. Terveydentilansa vuoksi pojan löytäminen on tärkeää, kertoo poliisi.
 Poliisin partiot suorittavat etsintää Auran alueella. Havainnot kadonneesta pyydetään ilmoittamaan hätäkeskukseen 112.

Poliisi etsii 12-vuotiasta poikaa Aurassa


Summary: Opetusministeri kertoi tv-haastattelussa, että hänelle oli opetettu, ettei vieraan ihmisen autoon ole menemistä.

Romanian pääministeri on erottanut maan opetusministerin tämän kommentoitua murhatun teinitytön tapausta.
 15-vuotias  Alexandra Macesanu  siepattiin toissa keskiviikkona pääkaupungissa Bukarestissa. Romanialaiset ovat olleet raivoissaan viranomaisten toiminnasta asiassa, sillä Macesanu yritti saada apua soittamalla kolme kertaa hätänumeroon tuloksetta.
 Lisää raivoa aiheutti opetusministeri  Ecaterina Andronescun  kommentointi asiasta tv-haastattelussa. Andronescun mukaan hänelle on opetettu, ”ettei vieraan ihmisen autoon ole menemistä.” Myöhemmin ministeri kommentoi Facebookissa sanomisiaan todeten, ettei hänen tarkoituksenaan ollut syyllistää uhria tai tämän vanhempia.
 Pääministeri  Viorica Dancila  kuvaili opetusministerin tv-lausuntoa ”syvästi vääräksi” ja katsoi sen osoittavan ymmärryksen puutetta.
 Ihmiset ovat tuoneet Romanian sisäministeriön eteen kukkia ja kuvia henkirikoksen uhriksi joutuneesta tytöstä.  Robert Ghement / EPA
 Kyseessä on jo toisen ministerin ero Romaniaa kuohuttavassa murhassa. Maan sisäministeri joutui siirtymään sivuun jo aikaisemmin. Lisäksi Romanian poliisijohtaja sekä alemman tason poliisivirkamiehiä on erotettu sen jälkeen, kun selvisi, miten hitaasti he reagoivat Macesanun avunpyyntöihin.
 Viranomaiset olivat hidastelleet niin tytön vanhempien tekemän katoamisilmoituksen rekisteröimisen, puheluiden jäljittämisen kuin täysin tarpeettoman kotietsintäluvan hakemisen kanssa.
 Tiistaina murhatun Macesanun setä julkaisi osia kirjallisista kopiosta tytön soittamista hätäpuheluista. Yhdessä puheluista Macesanu vetosi hätäkeskuspäivystäjään: ”Pyydän, pysy linjalla kanssani, olen hyvin peloissani!”  BBC:n  mukaan päivystäjä ilmoitti tytölle, että hänen on hoidettava muitakin puheluja.
 65-vuotias caracalilainen mies on tunnustanut tappaneensa Macesanun. Lisäksi hän myönsi murhanneensa 18-vuotiaan  Luiza Melencun , joka oli ollut kateissa huhtikuusta lähtien. Viranomaiset epäilevät, että uhreja saattaa olla enemmän.
 Lisää aiheesta:
 BBC: Alexandra Macesanu murder: Minister sacked over ‘deeply wrong’ remarks
 Siepattu teinityttö yritti turhaan soittaa apua – murhasta noussut raivo johti Romanian sisäministerin eroon
 Tuhannet protestoivat siepatun 15-vuotiaan tytön kohtaloa Romaniassa – viranomaisilta kesti 19 tuntia saapua auttamaan, henkirikosta epäillään

Romanialaisteinin murhaa kommentoinut ministeri sai potkut –  ”Sanomiset osoittavat suurta ymmärryksen puutetta”


Summary: EU valitsi myöhään illalla bulgarialaisen Kristalina Georgievan omaksi ehdokkaakseen Kansainvälisen valuuttarahaston IMF:n johtoon.

Suomi jäi jälleen nuolemaan näppejään, kun EU valitsi ehdokastaan Kansainvälisen valuuttarahaston IMF:n pääjohtajan paikalle. Suomen Pankin pääjohtaja  Olli Rehn  ilmoitti perjantai-iltapäivällä vetäytyvänsä kisasta, koska äänestystuloksia läpikäytäessä kävi ilmi, ettei hän suurella todennäköisyydellä saa enemmistöä taakseen. Näin siitäkin huolimatta, että Rehn oli ensimmäisen äänestyskierroksen jälkeen toisena.
 Lopulta myöhään illalla EU:n ehdokkaaksi valittiin bulgarialainen taloustieteilijä ja poliitikko, Maailmanpankin toimitusjohtaja  Kristalina Georgieva .
 Suomi koki lyhyessä ajassa jo toisen karvaan pettymyksen EU:n huippunimityksissä, sillä vain kuukausi takaperin ansioituneina ehdokkaina pidetyt Rehn ja  Erkki Liikanen  putosivat Euroopan keskuspankin pääjohtajakisasta.
 Valtiovarainministeri  Mika Lintilää  (kesk.) tilanne harmittaa. Hän katsoo, että nimenomaan Pohjoismaat ja Baltia näyttäisivät jäävän merkittävien EU-nimitysten ulkopuolelle.
 – Kyllä pienet ja keskisuuret maat kokevat jäävänsä syrjään. Tästä olen kollegojeni kanssa käynyt lukuisia keskusteluja. Jatkuvasti puhutaan pohjoismaisesta ja pohjoiseurooppalaisesta mallista ja korostetaan talouden hyvää hoitoa. Sitten varsinaisissa henkilövalinnoissa tämä aina kummasti unohtuu, harmittelee Lintilä.
 "Ikäpykäläsääntöä olisi pitänyt noudattaa"
 Lintilä pettyi myös IMF:n valintaprosessissa siihen, ettei ikäpykälää koskevaa sääntöä noudatettu. IMF:n sääntöjen mukaan valittavan pääjohtajan tulee olla alle 65-vuotias. Nyt ehdokkaaksi valittu Georgieva täyttää 66 vuotta tässä kuussa.
 – Itselleni tästä jäi aika huono maku suuhun, että kesken prosessin ryhdytään muutamaa ikäpykälää. Tämä on asia, joka vaikutti äänestämiskäyttäytymiseen ja koko asetelmaan. Mielestäni olisi ollut hyvä, että kaikki tämä olisi selvitetty etukäteen ja menty voimassa olevien sääntöjen mukaan, sanoo ministeri.
 Georgievan valinta tarkoittaa nyt käytännössä sitä, että IMF:ssä joudutaan muuttamaan kyseistä ikäpykäläsäännöstä.
 – Se on vielä nähtävä, että kuinka tämä tulee tapahtumaan. Käsittääkseni tarvitaan 95 maan hyväksyntä sille, että ikäpykälä voidaan muuttaa, Lintilä toteaa.
 Valtiovarainministeri arvelee, että Georgievan valintaan vaikuttivat useat eri tekijät.
 – Hänellä on tietenkin pitkä kokemus ja hän on työskennellyt Maailmanpankissa ja ollut myös komissaarina. Kyllä tässä tietenkin oli myös varmasti EU:n taholta tietynlaista blokkiajattelua mukana. Lisäksi Ranska ajoi hyvin voimakkaasti Georgievaa tehtävään ja Ranskalla oli hyvin merkittävä rooli tässä prosessissa, pohtii Lintilä.
 Lintilä itse olisi toivonut, että Euroopan ehdokas IMF:ään olisi tullut euroalueelta.
 – Se ei nyt tässä toteudu, mutta tietysti tämä on yhdessä tehty päätös ja tulemme Georgievaa tukemaan.
 Lisää aiheesta:
 Bulgarialaisesta Georgievasta Euroopan ehdokas IMF:n johtoon
 Olli Rehn vetäytyy ehdokkuudesta IMF:n johtoon
 Maratonkokous tuotti kompromissin: saksalainen Ursula von der Leyen EU-komission puheenjohtajaksi – Suomi ei saanutkaan EKP:n johtajuutta

Lintilä IMF-valintasaagasta: ”Pohjoismaista talousosaamista arvostetaan, mutta henkilövalinnoissa se aina kummasti unohtuu”


Summary: Trumpin vankan tukijan nimitys herätti huolta tehtävän politisoitumisesta.

Yhdysvaltain presidentti  Donald Trump  kertoi perjantaina, että texasilainen republikaaniedustaja  John Ratcliffe  on perunut ehdokkuutensa Yhdysvaltain kansallisen tiedustelun johtajaksi.
 Trump oli aiemmin kertonut kaavailevansa Ratcliffea tehtävään. Trumpin mukaan Ratcliffe vetäytyi, koska häntä on kohdeltu mediassa epäreilusti.
 – Sen sijaan että pitäisi kestää kuukausien ajan panettelua ja herjaamista, selitin Johnille kuinka kurjaa hänelle ja hänen perheelleen olisi sietää näitä ihmisiä. John päätti siksi jäädä kongressiin, jossa hän on tehnyt erinomaista työtä, Trump sanoi.
 Texasilainen kongressiedustaja itse kertoi Twitterissä, että on pyytänyt Trumpia esittämään jotakuta muuta kansallisen tiedustelun johtajaksi.
 Trump julkistaa pian uuden ehdokkaan
 Ratcliffe on Trumpin vankka tukija, ja suunnitelma nimittää hänet kansallisen tiedustelun johtajaksi on herättänyt eritoten demokraattileirissä huolta tehtävän politisoitumisesta. Lisäksi Ratcliffe on saanut vain vaisusti tukea republikaaneilta, eikä ollut lainkaan varmaa, olisiko hän saanut senaatin äänestyksessä valintaan riittävän määrän ääniä.
 New Yorkin demokraattisenaattori  Chuck Schumer  sanoi, että Ratcliffea ei olisi pitänyt harkita tehtävään lainkaan.
 – Tämä noudattaa presidentti Trumpille tuttua kaavaa: nimitys päähänpistosta ilman konsultointia tai selvittelyä, sitten sotkun synnyttyä vetäytyminen pakon edessä, Schumer sanoi.
 Trump kertoi julkistavansa pian uuden ehdokkaan pestiin, joka on vapautumassa, kun väistyvä johtaja  Dan Coats  jättää tehtävän tämän kuun puolivälissä. Coats aloitti kansallisen tiedustelun johtajana vuonna 2017.
 Coatsin tehtävä Yhdysvaltain tiedusteluelinten johtajana ei ollut helppo Trumpin hallinnossa, sillä presidentti kyseenalaisti toistuvasti tiedusteluyhteisön näkemykset. Coats esimerkiksi varoitti usein julkisuudessa Venäjän vaalivaikuttamisesta, kun Trump samaan aikaan viittasi kintaalla Venäjän muodostamaan uhkaan.
 Trump ja Coats olivat eri linjoilla monesta muustakin asiasta, esimerkiksi Pohjois-Koreasta. Trump sanoi uskovansa Pohjois-Korean johtajan  Kim Jong-unin  luopuvan lopulta ydinaseista, kun taas Coats kertoi tiedusteluyhteisön näkemyksen olevan, ettei Kim luultavasti ikinä tekisi niin. Tämä ärsytti Trumpia.

Republikaaniedustaja Ratcliffe perui ehdokkuutensa Yhdysvaltain kansallisen tiedustelun johtajaksi